text:
Gare ga ditlhare tse di mono gae, go na le setlhare sengwe se bidiwa mowana. Ba ba itseng ba re setlhare se ga se bonwe mono Botswana fela mme se fitlhelwa gape le mo mafatsheng mangwe a a gaufi le rona e bong Namibia, Zimbabwe le Zambia.
Ga se felele fa. Ga twe se fetela gape kwa Malawi, Tanzania le Kenya le kwa go mangwe mafatshe a a moseja ga mawatle.
Le fa gone e kete se namile le lefatshe jaana, setlhare se se bolelwa se fitlhelwa mo mafatsheng a pula e e boutsana e bile a omeletse. Re itse gore Botswana ke lengwe la mafatshe a.
Mowana ke setlhare se se ntseng jang? Re itse fa ditlhare tsotlhe di na le medi, thito, dikala le matlhare mme nako nngwe di nne le dithunya le maungo.
Mme fela jaaka batho le dilo tse dingwe, ditlhare di farologane ka go gola ga tsone. Ditlhare dingwe di ditelele, tse dingwe di dikhutshwane. Tse dingwe di ditshesane, fa tse dingwe tsone di le dikima.
Mowana one o farologana le ditlhare tse dingwe ka o moleele e bile o mokima thata. Ke sengwe sa ditlhare tse di hakgamatsang e bile di kgatlha ka go gola ga tsone.
Ga twe go ya kwa godimo, setlhare se, se gola boleele jwa dikgato (dimethara) di le masome mabedi le botlhano fa ka bokima gone se tshwara dikgato tse di lesome le bone. Fela jaaka ditlhare tsa rona tse dintsi; mariga mowana o tlhotlhorega matlhare, o sale o le mosetlha, mme o boe o tlhoge gape mariga a se na go feta.
E kile ya re nako nngwe ra bua gore, re ka tshwatshanya leungo la setlhare le mmele wa phologolo nngwe fela jaaka kgomo.
Re ne ra re, phologolo e na le letlalo ka kwa ntle ga mmele wa yone. Ka fa teng ga letlalo le, go na le nama e e leng yone e jewang. Ra tswelela ra re, mo gare ga nama e, go na le marapo a le one a nang le moko mo teng.
Re ne ra re maungo a ditlhare le dimela tse dingwe le one a ntse fela jalo.
Leungo lengwe le lengwe le ntse fela jalo. Le na le letlalo le bangwe ba le bitsang lekape, bangwe ba re letlape.
Mo teng ga lekape le, go na le nama e le yone e jewang. Ka fa teng ga nama e, go na le peo. Peo e, e bidiwa ka maina a a farologanyeng go ya ka gore a re bua ka setlhare kana ka semela sengwe se sele.
Fela jaaka ditlhare tse dingwe, ga twe mowana le one o na le maungo a a jewang. Re
Maungo a, a jelwa gore a na le dikotla tse di thusang go aga mmele le go o sireletsa mo malwetseng. Maungo a mowana le one a bolelwa a ntse fela jalo; a na le dikotla tse di agang mmele e bile di o thibela go tsenwa ke malwetse.
Kwa ntle ga go jewa e le leungo fela, ga twe leungo la mowana le ka dirisiwa gape ka ditsela tse di farologanyeng.
Ga twe o ka tlhakanngwa le metsi kgotsa mashi mme wa nowa.
Mo go raya gore o ka nowa fela jaaka go nowa motlopi. Re a tle re bone motlopi o fetlhwa ka metsi o bo o nowa fa bangwe ba re le tee/kofi o kgona go e dira.
Gape ga twe mowana o ka dirisiwa jaaka sebidiso se go a tleng go bidisiwe ting kgotsa borotho ka sone.
Ga twe sone sebidiso se, se ka dirisiwa go natefisa dijo dingwe. Matlhare a mowana one a bolelwa fa a ka jewa e le morogo. Mme gape ga twe a ka silwa mme a dirisiwa go natefisa dijo fa mahura one a ka dirisiwa go apaya.
Ka fa go ntseng ka teng, mowana ga o a golela lefela; o na le ditiro tse dintsi tse dintle mo botshelong jwa motho.
Fa e ntse e tsweletse e bua ka mosola wa mowana, Naledi (Naledi 29 Phukwi 2015) ya re; ‘Mahura a dithotse tsa Mowana le one a mosola fela thata ka a kgona go dirisiwa go apaya.’
A o tla dumalana le Naledi gore mowana o na le dithotse? A mowana ga se setlhare? A mme setlhare se na le dithotse?
E rile maloba Naledi e bua ka morula ya re le one o na le thotse.
Re ne ra gana ra re, ka ke setlhare, morula ga o na thotse. Mmualebe o sa ntse a gana a re, fela jaaka ditlhare tse dingwe, mowana ga o na thotse.
Thotse ke ya dimela tsa ‘sika loo legapu, lerotse, lephutshe le tse dingwe fela jalo. Ditlhare tsone ga di na thotse, di na le thapo/dithapo.
Fa ngwana a ka betwa ke morula, jaaka go a tle go direge, ga twe o betilwe ke thapo ya morula, e seng thotse ya morula. Re ntse ra re, ditlhare ga di na thotse, di na le thapo/dithapo.
motshwanes@yahoo.com


c: text/html

text:
Batsadi ba ka Ruta Bana ba Bone Jang ka Tlhakanelodikobo?
Karabo ya Baebele
Ke mang yo o tshwanetseng go ruta bana ka tlhakanelodikobo? Baebele e naya batsadi boikarabelo jono, mme batsadi ba le bantsi ba ile ba thusiwa ke go dirisa dikakantsho tseno:
O se ka wa tlhabiwa ke ditlhong. Baebele e bua e sa fitlhe sepe fa e bua ka tlhakanelodikobo le dirwe tsa tlhakanelodikobo, e bile Modimo o ne a laela setšhaba sa Iseraele gore “ba bannye” ba tshwanetse go rutiwa ka dikgang tse di ntseng jalo. (Duteronome 31:12; Lefitiko 15:2, 16-19) O ka dirisa mafoko a a nang le seriti a a sa direng gore tlhakanelodikobo kgotsa dirwe tsa tlhakanelodikobo di bonale di tlhabisa ditlhong.
O se ka wa kgaotsa go ba ruta. Go na le gore o nne le motlotlo o moleele o o kaga tlhakanelodikobo le ngwana wa gago yo o tlogang a tsena mo dingwageng tsa bolesome, nna o bue le ene gangwe le gape ka tsela e a ka kgonang go e tlhaloganya.—1 Bakorintha 13:11.
Ba rute melao ya boitsholo. Bana ba ka nna ba rutiwa dithuto dingwe ka tlhakanelodikobo kwa sekolong. Le fa go ntse jalo, Baebele e kgothaletsa batsadi gore ba rute bana ba bone ka tsela e mebele ya bone e dirang ka gone mo dikgannyeng tsa tlhakanelodikobo mme gape ya re ba ba rute le ka tsela e ba tshwanetseng go ikutlwa le go itshwara ka yone ka tlhakanelodikobo.—Diane 5:1-23.
Reetsa ngwana wa gago. O se ka wa tseega maikutlo kgotsa wa itlhaganelela go akanyetsa ngwana wa gago fa a go botsa dipotso ka tlhakanelodikobo. Go na le moo, nna “bonako go utlwa, bonya go bua.”—Jakobe 1:19.
Kafa o ka sireletsang ngwana wa gago ka teng mo bathong ba ba sotlang ka tsa tlhakanelodikobo
Ithute. Ithute kafa batho ba ba sotlang ka tsa tlhakanelodikobo ba dirang ka teng.—Diane 18:15; bona kgaolo 32 ya buka ya Dipotso Tse Basha ba di Botsang—Dikarabo Tse di Nang le Tharabololo, Bolumo 1.
Itse gore go direga eng ka ngwana wa gago. O se ka wa tlogela ngwana wa gago le motho ope fela o sa tlhomamisege gore a o a ikanyega e bile o se ka wa mo ‘tlogelela fela.’—Diane 29:15.
Ruta ngwana gore a se ka a reetsa mongwe le mongwe. Bana ba tshwanetse go ithuta go ikobela batsadi ba bone. (Bakolosa 3:20) Le fa go ntse jalo, fa o ruta ngwana wa gago gore ka metlha o tshwanetse go ikobela motsadi ope fela, o dira gore go nne motlhofo gore a sotliwe. Batsadi ba Bakeresete ba ka nna ba raya bana ba bone ba re, “Fa mongwe a go raya a re o dire selo se Modimo a reng se phoso, o se ka wa se dira.”—Ditiro 5:29.
Mmontshe gore a ka itshireletsa jang. Ruta ngwana wa gago se a ka se dirang fa mongwe a batla go mo sotla ka tlhakanelodikobo fa o seyo. Go ikatisetsa maemo a a ka tlhagang go ka thusa ngwana wa gago gore a nne le bopelokgale jwa go re, “Ntlogele! Ke ya go bolela!” le gore a tshabe. O ka nna wa tshwanelwa ke go gakolola “bana ba gago gangwe le gape,” e re ka go le motlhofo gore ba lebale.—Duteronome 6:7, Contemporary English Version.

robotstxt: allowed

filter: keep


text:
Setswana
Mmele wa me ke mmele wame
Mmele wa me ke mmele wame
Mokwalo wa ga Cynthie go tswa mo kgatisong ya ditshwantso le modumo
Dumelang, leina la ka ke Cynthie mme gompieno re tlile go dira thulaganyo ya “mmele wa me ke mmele wa me”. Re tlile go opela dipina, re itumele mme re ithute go itshireletsa. A na le ya itse gore mebele ya rona e botlhokwa mme ga go motho yo a nang le tokelo ya go re utlwisa botlhoko, kgotsa le go ka tshwara tshwara dikarolo tsa rona tsa mmele tse difihlegileng kgotsa go etsa sengwe se se ka etsang gore re ukutlwe re sa golol0sega gonne ke mmele wa rona o botlhokwa. Re tlile go opela pina ya nhla jaanong – mme ke batla gore le opele le nna – I bitsiwa Mmele Wa Me Ke Mmele Wa Me.
Fa o sa ikutlwe sentle, o se ke wa etsa seo
Mokwalo wa ga Cynthie go tswa mo kgatisong ya ditshwantso le modumo
Re tli le go itumela ka pina eno e latelang, e na le molao o mogolo o re tshwanetseng go o gopola, mme molao o ke - Fa o sa ikutlwe sentle - o se ke wa etsa seo. Jaanong ga ke bue ka dilo di tshwana le go dira tiro ya sekolo kwa lapeng, kgotsa go phepafatsa phapusi ya gago ra borobalo. Ke bua ka fa mongwe a leka go go isa gongwe le bone mme o sa itse gore a na ke selo se se siameng go se dira. Fa o sa ikutlwe sentle, o se ke wa etsa seo. Kgotsa fa mongwe a leka go go dira gore o dire sengwe se se etsang gore o ikutlwe o sa gololosega, Fa o sa ikutlwe sentle, o se ke wa etsa seo.
Fa o sa ikutlwe sentle, o se ke wa etsa seo
Motshameko wa “fa go ka etsagala gore”
Mokwalo wa ga Cynthie go tswa mo kgatisong ya ditshwantso le modumo
Jaanong re tlile go tshameka Motshameko wa “fa go ka etsagala gore” mm emo pineng e re tlile go ithuta gore re ka dira eng fa motho yo o sa mo itseng a leka go dira gore o tsamaye le ene, kgotsa fa mongwe a leka go tshwara tshwara dokarolo tsa gago tsa mmele tse di fihlegileng. A na o a itse gore dikarolo tsa gago tsa mmele tse di fihlegoleng di fa kae? di fa diaparo tsa gago tsa ka fa teng le borokgwe ba gago di sereleditseng. Ga go motho yo a dumeletsweng go go tshwara tshwara dikarolong tsa gago tsa mmele tse di fihlegileng fa e se fela fa o le lesea, Mama le Papa batla go tlhapisa fao, mme o tlile go ithuta go dira seo ka bo wena’ kgotsa fa o lwala kgotsa fa o utlwa botlhoko, Mama kgotsa Papa kgotsa Ngaka bat la tshwanela ke go go tshasa setlhare fao. Ntleng ga seo, ga go motho yo a tshwanetseng go tshwara tshwara dikarolo tsa gago tsa mmele tse di fihlegileng.
Gape re tlile go ithuta gore re ka dira eng fa mongwe kwa gae kgotsa wa lelapa a dira gore o ikutlwe o sa gololosega kgotsa a leka go go utlwisa botlhoko. Se o tshwnetseng go se dira fela mo motshamekong o ke go goa o re “NNYAA”, jaanong ke batla gore o goe ga monate le ka modumo….
Fa o na le mathata
Mokwalo wa ga Cynthie go tswa mo kgatisong ya ditshwantso le modumo
A na go botlhokwa go bolelela mongwe fa mongwe a go utlwisa botlhoko kgotsa a go tshwara tshwara dikarolo tsa gago tsa mmele tse di fihlegileng’ le fa o utlwa o tshogile kgotsa o hlabiwa ke ditlhong, o tshwanetse go re o nne pelokgale thata mme o bolelele mongwe, go na le batho ba bantsi ba o k aba bolelelang , bo Mama, bo Papa, bo Mmemogolo, bo Rremogolo, bo Mmane, bo Malome, Barutabana, bo Ntsalao, Baagisane, Batsadi ba ditsala tsa gago, Maphodisa, Baoki le batho ba bangwe ba le bantsi gaufi le wena. Jaanong fa o bolelelela batho mme ba sa go tshepe – bolelela o mongwe mme o tswelele pele go bua go fihlela mongwe a go utlwa, o seka wa ineela.
Lerato le bonolo
Mokwalo wa ga Cynthie go tswa mo kgatisong ya ditshwantso le modumo
A re bueng ka lerato, go botlhokwa thata go ratiwa mme batho ga ba bontshe lerato la bone mo go wena ka go go utlwisa botlhoko kgotsa go dira dilo tse di etsang o utlwe o sa gololosega. Batho ba bontsha gore ba go rata ka go dira dilo tse ba itseng gore o a di rata go tshwana le go bala dibuka, go tshameka metshameko, go itumela, go tsamaya kgotsa go go ruta go pagama baesekele. Lerato le gohle ka go arogana le go kgatallana. Batswadi le batlhokomedi ba rona ba tlhomamisa gore ra tlhokomelwa, ba re jesa, ba tlhomamisa gore re hlapa meeno, mme le gore re na le diaparo tse di phepa go apara mme fa re lwala ba re isa ngakeng. Go botlhokwa thata gore re tlhokomelwe sentle gore re gole re itekanetse, re itumetse mme re na le maatla.
Lerato le bonolo
Mokwalo wa ga Cynthie go tswa mo kgatisong ya ditshwantso le modumo
Ke solofela gore o itumeletse go opela dipina tsotlhe le rona mme o tla gopola dilo tse le ithutileng ka mmele wa gago o botlhokwa. Gopola go gana o re NNYAA!! Fa mongwe a leka go tshwara tshwara dikarolo tsa gago tsa mmele tse di fihlegileng kgotsa fa batho ba leka go dira dilo tse di go etsang gore o ikutlwe o sa gololosega kgotsa go go utlwisa botlhoko.
Gopola molao o “Fa o sa ikutlwe sentle, o se ke wa etsa seo”, mme o gopole go bolelela mongwe fa o utlwisiwa bohloko kgotsa o tshwarwa tshwarwa kgotsa fa o kgerisiwa ka tsela efe ka pa efe, mme o tswelele pele o bua go fihlela mongwe a go utlwa. O se ke wa ineela!!! A re opeleng pina ya “Mmele wa me ke mmele wa me” la bofelo!!
Translations kindly done by : KABELO GIVEN RABAJI
With thanks to Stichting GetOn for organisng the translations


text:
10 Ke ka ntlha yang, Jehofa fa o nna o emetse kgakala thata?+Ke ka ntlha yang fa o nna o iphitlhile mo metlheng ya matshwenyego?+2 Moikepi ka mabela a gagwe o latelela ka bogale yo o bogisiwang;+Ba tshwarwa ke dikgopolo tse ba di akantseng.+3 Gonne moikepi o ipakile ka ntlha ya tlhologelelo ya bopelotshetlha ya moya wa gagwe,+Mme yo o dirang poelo e e sa tshwanelang+ o itshegofaditse;נ[Nun]O tlontlolotse Jehofa.+4 Moikepi ka mabela a gagwe ga a tlhotlhomise;+Dikgopolo tsa gagwe tsotlhe ke: “Ga go na Modimo.”+5 Ditsela tsa gagwe di nna di tlhogonolofala ka dinako tsotlhe.+Ditshwetso tsa gago tsa boatlhodi di kwa godimo ga gagwe thata;+Fa e le botlhe ba ba mmontshang bobaba, o a ba budula.+6 O rile mo pelong ya gagwe: “Ga ke na go reketlisiwa;+Ga ke na go tsena mo masetlapelong+ go tswa kokomaneng go ya kokomaneng.”פ [Peʼ]7 Molomo wa gagwe o tletse maikano le tsietso le kgatelelo.+Kafa tlase ga loleme lwa gagwe go na le matshwenyego le se se utlwisang botlhoko.+8 O nna a laletse metsana;O tla bolaya mongwe yo o se nang molato+ a le mo mafelong a a fitlhegileng.ע [ʽAʹyin]Matlho a gagwe a senka mongwe yo o tlhokileng lesego.+9 O nna a laletse mo lefelong le le fitlhegileng jaaka tau mo setswatsweng+ sa yone.O nna a laletse+ gore a tseye mongwe yo o bogisiwang ka dikgoka.O tsaya yo o bogisiwang ka dikgoka fa a tswala letlowa+ la gagwe.10 O gateletswe, o a inama,Mme masole a ba ba kotlomaneng pelo a tla wela mo menotong+ ya gagwe e e nonofileng.11 O rile mo pelong+ ya gagwe: “Modimo o lebetse.+O subile sefatlhego+ sa gagwe.Ruri ga a kitla a go bona.”+ק [Qohph]12 Nanoga,+ tlhe Jehofa. Tsholetsa seatla+ sa gago, wena Modimo.O se ka wa lebala ba ba bogisiwang.+13 Ke ka ntlha yang fa moikepi a tlontlolotse Modimo?+O rile mo pelong ya gagwe: “Ga o na go batla boikarabelelo.”+ר [Rehsh]14 Gonne wena ka bowena o bone mathata le matshwenyego.O nna o lebile, gore o di tsenye mo seatleng+ sa gago.Yo o tlhokileng lesego,+ e bong mosimane yo o se nang rre, o ineela mo go wena.Wena o fetogile mothusi+ wa gagwe.ש [Shin]15 Robaganya lebogo la moikepi le yo o bosula.+E kete o ka batla boikepo jwa gagwe go fitlha o sa fitlhele bope.+16 Jehofa ke Kgosi ka bosakhutleng, le eleng ka bosaengkae.+Ditšhaba di nyeletse mo lefatsheng+ la gagwe.ת [Taw]17 Ruri o tla utlwa+ keletso ya ba ba pelonolo, wena Jehofa.O tla baakanya pelo+ ya bone.O tla tlhwaya tsebe+ ya gago,18 Gore o atlhole mosimane yo o se nang rraagwe le yo o gateletsweng,+Gore motho yo o nang le go swa wa lefatshe a se ka a tlhola a boifisa.+
Dintlha Tse di Kwa Tlase
THANOLO YA LEFATSHE LE LESHA YA DIKWALO TSE DI BOITSHEPO


text:
“Lo Tshwanetse go Nna Batho ba Mofuta Ofe!”
“Lo Tshwanetse go Nna Batho ba Mofuta Ofe!”
“E re ka dilo tseno tsotlhe di tshwanetse tsa nyerologa jalo, ana lo tshwanetse go nna batho ba mofuta ofe mo ditirong tse di boitshepo tsa boitshwaro le ditiro tsa boineelo jwa bomodimo!”—2 PET. 3:11.
1. Ke eng fa lekwalo la ga Petere la bobedi le ne le naya Bakeresete ba motlha wa gagwe kgothatso e e tshwanelang?
FA MOAPOSETOLOI Petere a ne a kwala lekwalo la gagwe la bobedi le le tlhotlheleditsweng, phuthego ya Bokeresete e ne e setse e itshoketse pogiso e ntsi, mme seo se ne se sa fokotsa tlhoafalo ya yone le koketsego ya yone. Ka jalo, Diabolo o ne a dirisa leano le lengwe, le le neng le setse le berekile ka makgetlho a mantsi pele ga foo. Jaaka Petere a bontshitse, Satane o ne a leka go kgotlela batho ba Modimo ka dithuto tsa maaka a dirisa barutisi ba maaka ba ba neng ba na le “matlho a a tletseng boaka” le “pelo e e thapisitsweng mo keletsong ya bopelotshetlha.” (2 Pet. 2:1-3, 14; Jude 4) Ke gone ka moo Petere mo lekwalong la gagwe la bobedi a neng a kgothatsa Bakeresete bao gore ba ikanyege.
2. Kgaolo ya boraro ya lekwalo la Petere wa bobedi e bua thata ka eng, mme re tshwanetse go ipotsa dipotso dife?
2 Petere o ne a re: “Ke go tsaya go siame, fa fela ke sa ntse ke le mo motlaaganeng ono [mmele wa gagwe wa senama], go lo kurusa e le go lo gakolola, ke itse jaaka ke itse gore go apolwa ga motlaagana wa me go tloga go diragala . . . Jalo le nna ke tla dira bojotlhe jwa me ka nako nngwe le nngwe gore, fa ke sena go tloga, lo tle lo kgone go ikumakela dilo tseno.” (2 Pet. 1:13-15) Ee, Petere o ne a itse gore o ne a le gaufi le go swa, mme o ne a batla gore ba nne ba gakologelwa dikgakololo tsa gagwe tse di tshwanelang. E bile tota di ne tsa kwalwa mo Baebeleng mme rotlhe re ka di bala gompieno. Re kgatlhegela thata kgaolo ya boraro ya lekwalo la Petere wa bobedi, ka gonne e bua thata ka ‘metlha ya bofelo’ ya tsamaiso ya gone jaanong ya dilo, le ka go senngwa ga magodimo le lefatshe tsa tshwantshetso. (2 Pet. 3:3, 7, 10) Petere o re naya kgakololo efe? Go tsaya kgakololo ya gagwe tsia go ka re thusa jang gore re amogelwe ke Jehofa?
3, 4. (a) Petere o ne a bua mafoko afe a a tshikhinyang maikutlo, mme o ne a naya tlhagiso efe? (b) Re tla sekaseka dintlha dife tse tharo?
3 Fa Petere a sena go umaka go nyerologa ga lefatshe la ga Satane, o ne a re: “Lo tshwanetse go nna batho ba mofuta ofe mo ditirong tse di boitshepo tsa boitshwaro le ditiro tsa boineelo jwa bomodimo!” (2 Pet. 3:11, 12) Go bonala sentle gore fano o ne a sa botse potso mme o ne a bua mafoko a a tshwanetseng go tshikhinya motho maikutlo. Petere o ne a itse gore batho ba ba dirang thato ya ga Jehofa le ba ba bontshang dinonofo tse di molemo ke bone fela ba tla falolang “letsatsi la pusoloso” le le tlang. (Isa. 61:2) Ka jalo, moaposetoloi yono gape o ne a re: “Jalo, lona baratwa, ka lo na le kitso eno go sa le gale, nnang lo itisitse gore lo se ka lwa ya le bone [barutisi ba maaka] ka go fapoga ga batho ba ba tlhokomologang molao mme lwa wa mo go nitameng ga lona.”—2 Pet. 3:17.
4 E re ka Petere e ne e le mongwe wa batho ba ba neng ba na le “kitso eno go sa le gale,” o ne a itse gore mo metlheng ya bofelo Bakeresete ba ne ba tla tshwanelwa ke go nna ba itisitse thata gore ba nne ba ikanyega. Moragonyana moaposetoloi Johane o ne a tlhalosa lebaka la go dira jalo. O ne a bona ponatshegelo ya fa Satane a lelekwa kwa legodimong le “bogale [jwa gagwe] jo bogolo” kgatlhanong le ba “ba bolokang ditaolo tsa Modimo e bile ba na le tiro ya go naya bosupi ka Jesu.” (Tshen. 12:9, 12, 17) Batlhanka ba Modimo ba ba ikanyegang ba batlodiwa mmogo le ba “dinku tse dingwe” ba ba ikanyegang ba tla fenya. (Joh. 10:16) Go tla diragalang ka rona, motho ka bongwe? A re tla nna re ikanyega? Re tla kgona go nna re ikanyega fa re leka ka natla (1) go lwela go nna le dinonofo tsa bomodimo, (2) go nna re se na selabe e bile re se na molato mo boitsholong le semoyeng, le (3) go leba diteko ka tsela e e tshwanetseng. A re sekasekeng dintlha tseno.
Lwela go Nna le Dinonofo Tsa Bomodimo
5, 6. Re tshwanetse go leka ka natla go nna le dinonofo dife, mme ke eng fa seno se tlhoka gore re dire boiteko ka “tlhoafalo”?
5 Petere o ne a kwala jaana kwa tshimologong ya lekwalo la gagwe la bobedi: “Ka go arabela lo tsenya boiteko jotlhe ka tlhoafalo, tsenyang mo tumelong ya lona molemo, mo molemong wa lona, kitso, mo kitsong ya lona boikgapo, mo boikgapong jwa lona boitshoko, mo boitshokong jwa lona boineelo jwa bomodimo, mo boineelong jwa lona jwa bomodimo lorato lwa bokaulengwe, mo loratong lwa lona lwa bokaulengwe lorato. Gonne fa dilo tseno di le teng mo go lona di bile di penologa, di tla lo itsa go nna ba ba sa direng kgotsa ba ba sa ungweng malebana le kitso e e boammaaruri ya Morena wa rona Jesu Keresete.”—2 Pet. 1:5-8.
6 Ke boammaaruri gore go tlhokega gore re dire boiteko ka “tlhoafalo” gore re kgone go dira ditiro tse di re thusang go nna le dinonofo tse di molemo. Ka sekai, go tlhokega maiteko gore re nne teng kwa dipokanong tsa Bokeresete, re bale Baebele letsatsi le letsatsi, le go nna le thulaganyo e e molemo ya go ithuta re le rosi. Mme go ka nna ga tlhokega gore re tseye matsapa le gore re rulaganye dilo sentle gore ka metlha re nne le Kobamelo ya Lelapa e e monate le e e rutang. Mme fa re setse re na le thulaganyo e e molemo, go nna motlhofo gore re nne le mekgwa eno e e siameng—segolobogolo fa re iponela melemo ya yone.
7, 8. (a) Bangwe ba ile ba reng ka maitseboa a Kobamelo ya Lelapa? (b) Kobamelo ya Lelapa e go solegela molemo jang?
7 Kgaitsadi mongwe o ne a kwala jaana mabapi le thulaganyo ya Kobamelo ya Lelapa: “E re naya sebaka sa go ithuta ka dilo tse dintsi.” Yo mongwe o ne a re: “Boammaaruri ke gore ke ne ke sa batle gore pokano ya thuto ya buka e fedisiwe. E ne e le yone pokano e ke e ratang thata. Mme jaanong ka gonne re na le maitseboa a Kobamelo ya Lelapa, ke lemoga gore Jehofa o itse se re se tlhokang le gore re se tlhoka leng.” Mokaulengwe mongwe yo e leng tlhogo ya lelapa a re: “Kobamelo ya lelapa e re thusa thata. Go molemo tota gore nna le mosadi wa me re nne le pokano e e re nayang dintlha tse di maleba tse re di tlhokang mo lenyalong la rona! Roobabedi re lemoga gore re tokafatsa tsela e re bontshang ka yone dinonofo tse moya o o boitshepo o di tlhagisang mme re itumelela bodiredi jwa rona go feta pele.” Mokaulengwe yo mongwe yo e leng tlhogo ya lelapa a re: “Bana ba itirela dipatlisiso e bile ba ithuta dilo tse dintsi—mme ba itumelela seo. Thulaganyo eno e dira gore re tlhatswege pelo le go feta gore Jehofa o itse dilo tse re tshwenyegileng ka tsone e bile o araba dithapelo tsa rona.” A le wena o ikutlwa jalo ka thulaganyo eno e e molemo e e tswang kwa Modimong?
8 Lo se ka lwa letla dilo tse e seng tsa botlhokwa gore di kgoreletse thulaganyo ya lona ya Kobamelo ya Lelapa. Banyalani bangwe ba re: “Mo dibekeng tse nnè tse di fetileng, go ne go direga sengwe mo lelapeng la rona ka Labone mongwe le mongwe mo re neng ra batla re sa tshware thuto ya rona, mme ga re a ka ra letla dilo tseo gore di re thibele go e tshwara.” Ee gone ka dinako tse dingwe lo ka nna lwa tshwanelwa ke go fetola thulaganyo ya lona. Le fa go ntse jalo, ititeyeng sehuba gore lo se ka lwa tlolwa ke Kobamelo ya Lelapa—le fa e le ka beke e le nngwe fela!
9. Jehofa o ne a naya Jeremia eng, mme re ka ithuta eng mo sekaong sa gagwe?
9 Moporofeti Jeremia o re tlhometse sekao se se molemo. O ne a tlhoka dijo tsa semoya tse a neng a di newa ke Jehofa e bile o ne a di anaanela thata. Dijo tseo di ne di mo thusa gore a kgone go itshoka fa a rerela batho ba ba sa amogeleng molaetsa. O ne a re: “Lefoko la ga Jehofa . . . [le ne la] nna jaaka molelo o o tukang o tswaletswe mo marapong a me.” (Jer. 20:8, 9) Gape le ne la mo thusa go itshokela metlha e e thata e e neng ya felela ka go senngwa ga Jerusalema. Gompieno, re na le Lefoko la Modimo le le feletseng. Fa re le ithuta ka tlhoafalo mme re leba dilo jaaka Modimo a di leba, re tla kgona gore jaaka Jeremia, re itshoke ka boipelo mo bodireding, re nne re ikanyega fa re lekwa, mme re nne re le phepa semoyeng le mo boitsholong.—Jak. 5:10.
Nnang Lo “se Na Selabe Lo se Na Molato”
10, 11. Ke eng fa re tshwanetse go dira bojotlhe jwa rona gore re nne re ‘se na selabe e bile re se na molato,’ mme seo se tlhoka gore re dire eng?
10 Rona Bakeresete, re itse gore re tshela mo metlheng ya bofelo. Ka jalo, ga re gakgamale go bo lefatshe le ilwe tlhogong ke dilo tse Jehofa a di tlhoileng, tse di jaaka bopelotshetlha, ditiro tse di maswe tsa tlhakanelodikobo le thubakanyo. Leano la ga Satane le ka tlhalosiwa jaana ka bokhutshwane: ‘Fa batlhanka ba Modimo ba ka se tshosiwe, gongwe ba ka tlhotlhelediwa go dira bosula.’ (Tshen. 2:13, 14) Ka jalo, re tshwanetse go tsaya kgakololo eno e e lorato ya ga Petere tsia: “Dirang bojotlhe jwa lona gore kwa bofelong [Modimo] a lo fitlhele lo se na selabe lo se na molato e bile lo le mo kagisong.”—2 Pet. 3:14.
11 Mafoko a a reng “dirang bojotlhe jwa lona” a tshwana le a kgothatso ya ga Petere e e umakilweng pelenyana e e buang ka go tsenya “boiteko jotlhe ka tlhoafalo.” Go bonala sentle gore Jehofa—ene yo o tlhotlheleditseng Petere gore a bue jalo—o itse gore re tshwanetse go iteka ka natla gore re nne re ‘se na selabe e bile re se na molato,’ re sa kgotlelwa ke leswe la lefatshe la ga Satane. Go iteka ka natla go akaretsa go sireletsa dipelo tsa rona gore di se ka tsa fekeediwa ke dikeletso tse di phoso. (Bala Diane 4:23; Jakobe 1:14, 15.) Gape go akaretsa gore re nne re nitame fa re dirisana le batho ba ba akabadiwang ke tsela ya rona ya botshelo ya Bokeresete le ba ba ‘tswelelang ba bua ka rona ka go re kgoba.’—1 Pet. 4:4.
12. Luke 11:13 e re tlhomamisetsa eng?
12 E re ka re sa itekanela, ga go motlhofo gore re dire se se siameng. (Bar. 7:21-25) Re ka solofela go atlega fela fa re kopa thuso kwa go Jehofa, yo ka bopelotshweu a nayang ba ba mo kopang ka bopeloephepa moya o o boitshepo. (Luke 11:13) Mme moya oo one, o re thusa go nna le dinonofo tse Modimo a di amogelang, tse di re thusang go itshokela dithaelo tsa botshelo mmogo le diteko, tse go ka diregang gore di oketsege fa letsatsi la ga Jehofa le ntse le atamela.
Letla Diteko Gore di go Nonotshe
13. Fa re lebana le diteko mo botshelong, ke eng se se ka re thusang go itshoka?
13 Fa fela re sa ntse re tshela mo tsamaisong eno e kgologolo, re tla lebana le diteko tsa mefuta e e farologaneng. Mme go na le gore re kgobege marapo fa seo se direga, go ka nna molemo gore re tseye diteko e le tshono ya go bontsha gore re rata Modimo le ya go nonotsha tumelo ya rona mo go ene le mo Lefokong la gagwe. Morutwa Jakobe o ne a re: “Go tseyeng e le boipelo fela, bakaulengwe ba me, fa lo kopana le diteko tse di farologaneng, lo itse jaaka lo itse gore boleng jono jo bo lekilweng jwa tumelo ya lona bo felela ka boitshoko.” (Jak. 1:2-4) Gape gakologelwa gore “Jehofa o itse kafa a ka gololang batho ba boineelo jwa bomodimo mo tekong ka gone.”—2 Pet. 2:9.
14. Sekao sa ga Josefa se go kgothatsa jang?
14 Akanya ka sekai sa ga morwawe Jakobe, e bong Josefa, yo bomorwarraagwe ba neng ba mo rekisa go nna lekgoba. (Gen. 37:23-28; 42:21) A tumelo ya ga Josefa e ne ya reketla ka gonne a ne a tshwerwe setlhogo jalo? A o ne a galefela Modimo ka gonne a letlile gore a diragalelwe ke dilo tse di bosula? Lefoko la Modimo le bontsha sentle gore ga a ka a ikutlwa jalo. Mme gone diteko tsa ga Josefa ga di a ka tsa felela foo. Moragonyana o ne a latofadiwa ka maaka a gore o ne a lekile go betelela motho mme a tsenngwa mo kgolegelong. Le fa go ntse jalo, le mo lekgetlhong leno, boineelo jwa gagwe mo Modimong ga bo a ka jwa reketla. (Gen. 39:9-21) Go na le moo, o ne a letla diteko gore di mo nonotshe, mme o ne a segofadiwa thata ka ntlha ya seo.
15. Re ka ithuta eng mo sekaong sa ga Naomi?
15 Ke boammaaruri gore diteko di ka re hutsafatsa kana tsa dira gore re tshwenyege thata mo maikutlong. Gongwe le Josefa o ne a tle a ikutlwe jalo. Batlhanka ba bangwe ba ba ikanyegang ba Modimo ba ne ba ikutlwa jalo. Akanya ka Naomi, yo o neng a swelwa ke monna le bana ba babedi ba basimane. O ne a re: “Lo se ka lwa mpitsa Naomi. Lo mpitse Mara [le le rayang “Bogalaka”], ka gonne Mothatayotlhe o ntiretse mo go botlhoko thata.” (Ruthe 1:20, 21) Tsela e Naomi a neng a ikutlwa ka yone e ne e le ya tlholego e bile go ne go utlwala go bo a ikutlwa jalo. Le fa go ntse jalo, jaaka Josefa, ga a ka a felelwa ke tumelo e bile ga a ka a kgaotsa go ikanyega. Mme Jehofa o ne a segofatsa mosadi yoo yo o rategang. (Ruthe 4:13-17, 22) Mme gape mo lefatsheng le le tlang la Paradaise, o tla dirolola dilo tsotlhe tse di botlhoko tse di bakilweng ke Satane le lefatshe la gagwe le le boikepo. “Dilo tsa pele ga di kitla di gakologelwa, le fa e le go tsoga mo pelong.”—Isa. 65:17.
16. Re tshwanetse go nna le boikutlo bofe malebana le thapelo, mme ka ntlha yang?
16 Go sa kgathalesege gore re welwa ke diteko dife, lorato lwa Modimo lo tla re nonotsha. (Bala Baroma 8:35-39.) Le fa Satane a dira sotlhe se a ka se kgonang go leka go re kgoba marapo, o tla itaya sefololetse fa re nna re “itekanetse sentle mo mogopolong” e bile re nna re “thantse malebana le dithapelo.” (1 Pet. 4:7) Jesu o ne a re: “Jaanong, nnang lo tsogile, lo dira mokokotlelo ka nako yotlhe gore lo tle lo atlege mo go faloleng dilo tseno tsotlhe tse di laoletsweng go diragala, le go ema fa pele ga Morwa motho.” (Luke 21:36) Ela tlhoko gore Jesu o dirisa lefoko “mokokotlelo,” le le kayang thapelo e e dirwang ka tlhoafalo tota. Fa Jesu a ne a re kgothaletsa go dira mokokotlelo o o ntseng jalo, o ne a gatelela gore eno ke nako ya gore re tseye kamano ya rona le ene masisi, mmogo le kamano e re nang le yone le Rraagwe. Batho ba ba amogelwang ke Jehofa le Jesu ke bone fela ba ba ka nnang le tsholofelo ya go falola letsatsi la ga Jehofa.
Nna o Tshwaregile mo Tirelong ya ga Jehofa
17. Fa e le gore ga go motlhofo go rera mo karolong ya lona ya tshimo, sekao se se molemo sa baporofeti ba bogologolo se ka go thusa jang?
17 Go dira ditiro tse di amanang le kobamelo ya rona go a re lapolosa. Seno se re gopotsa mafoko ano a ga Petere a a re gakololang botlhokwa jwa go dira ditiro tse di lapolosang tsa semoya: “Ana lo tshwanetse go nna batho ba mofuta ofe mo ditirong tse di boitshepo tsa boitshwaro le ditiro tsa boineelo jwa bomodimo!” (2 Pet. 3:11) Tiro ya botlhokwa thata mo ditirong tseo ke go rera dikgang tse di molemo. (Math. 24:14) Ke boammaaruri gore go rera mo dikarolong tse dingwe tsa tshimo go ka nna ga se nne motlhofo, gongwe e le ka gonne batho ba sa kgatlhegele molaetsa kana e le fela ka gonne ba tshwaregile ka dilo tse ba di dirang letsatsi le letsatsi mo botshelong. Batlhanka ba ga Jehofa ba bogologolo ba ne ba tshwanelwa ke go rerela batho ba ba ntseng jalo. Le fa go ntse jalo, le ka motlha ga ba a ka ba itlhoboga mme ba ne ba ntse ba boela kwa go bone “gangwe le gape” ka molaetsa o ba o neilweng ke Modimo. (Bala 2 Ditiragalo 36:15, 16; Jer. 7:24-26) Ke eng se se neng se ba thusa gore ba itshoke? Ba ne ba leba kabelo ya bone jaaka Jehofa a e leba, e seng jaaka lefatshe le e leba. Gape ba ne ba tsaya go bidiwa ka leina la Modimo e le tshiamelo e kgolo tota.—Jer. 15:16.
18. Tiro ya go rera ka Bogosi e tla nna le seabe sefe mo go tlotlomadiweng ga leina la Modimo mo isagweng?
18 Le rona re na le tshiamelo ya go itsise batho leina la ga Jehofa le maikaelelo a gagwe. Akanya ka seno: Ka ntlha ya tiro ya rona ya go rera, fa Modimo a tlisa katlholo ka letsatsi la gagwe le legolo, baba ba gagwe ba ka se dire seipato sa gore ba ne ba sa rerelwa. Fela jaaka Faro wa bogologolo, ba tla itse gore Jehofa ke ene a ba atlholang. (Ekes. 8:1, 20; 14:25) Gape Jehofa o tla tlotla batlhanka ba gagwe ba ba ikanyegang ka go dira gore go bonale sentle gore e ne e le bone baemedi ba gagwe.—Bala Esekiele 2:5; 33:33.
19. Re ka bontsha jang gore re batla go solegelwa molemo ke bopelotelele jwa ga Jehofa?
19 Go ela kwa bokhutlong jwa lekwalo la ga Petere la bobedi, o ne a kwalela badumedi mmogo le ene jaana: “Tsayang bopelotelele jwa Morena wa rona e le poloko.” (2 Pet. 3:15) A re tsweleleng re solegelwa molemo ka botlalo ke bopelotelele jwa ga Jehofa. Re ka dira seo jang? Ka go lwela go nna le dinonofo tse di mo itumedisang, ka go nna re ‘se na selabe e bile re se na molato,’ ka go leba diteko tse di re welang ka tsela e e tshwanetseng, le ka go nna re tshwaregile mo tirong ya Bogosi. Fa re dira jalo, re tla bona masego a a sa feleng a a tla tlisiwang ke “magodimo a masha le lefatshe le lesha.”—2 Pet. 3:13.
A o A Gakologelwa?
• Re ka dirang gore re nne le dinonofo tse di molemo?
• Re ka nna jang re ‘se na selabe e bile re se na molato’?
• Re ka ithuta eng mo go Josefa le Naomi?
• Ke eng fa go nna le seabe mo tirong ya go rera e le tshiamelo e kgolo?
[Dipotso Tsa Thuto]
[Setshwantsho mo go tsebe 9]
Ke eng se se tla lo thusang lona banna ba ba nyetseng go lwela go nna le dinonofo tse di molemo, lona le ba malapa a lona?
[Ditshwantsho mo go tsebe 10]
Re ka ithuta eng mo tseleng e Josefa a neng a itshokela diteko ka yone?


text:
10 Jaanong nna ka bonna, Paulo, ke lo rapela ka bonolo+ le ka bopelonomi+ jwa ga Keresete, le fa ke bonala ke le wa maemo a a kwa tlase+ mo go lona, mme fa ke seyo ke le pelokgale mo go lona.+2 Eleruri ke kopa gore, fa ke le gone, ke se ka ka dirisa bopelokgale ka tshepo e ke ikantseng go tsaya dikgato tsa bopelokgale+ ka yone mo go bangwe ba ba re kayang jaaka e kete re ne ra tsamaya go ya ka se re leng sone mo nameng.3 Gonne le fa re tsamaya mo nameng,+ ga re tlhabane ntwa go ya ka se re leng sone mo nameng.+4 Gonne dibetsa tsa ntwa ya rona ga se tsa senama,+ mme di maatla ka Modimo+ go pitikolola dilo tse di nweleletseng kwa teng thata.5 Gonne re pitikolola dikakanyo le selo sengwe le sengwe se se kwa godimo se se goleditsweng kgatlhanong le kitso ka ga Modimo;+ mme re tsenya kakanyo nngwe le nngwe mo botshwarong go e dira gore e utlwe Keresete;6 e bile re eme re iketleeleditse go otlhaela botlhokakutlo bongwe le bongwe,+ ka bonako fela fa go utlwa ga lona go diragaditswe ka botlalo.+7 Lo leba dilo go ya ka ponalo ya tsone ya kafa ntle.+ Fa ope a iikanya gore ke wa ga Keresete, a gape a itseele ntlha eno tsia, gore, fela jaaka a le wa ga Keresete, go ntse jalo le ka rona.8 Gonne le fa ke ka ipelafatsa+ thatanyana ka bolaodi jo Morena a neng a bo re naya go lo aga mme e seng go lo tlhatlhamolola,+ ke ka se tlhabiwe ke ditlhong,9 gore ke tle ke se ka ka bonala ke batla go lo tshosa ka makwalo a me.10 Gonne, ba re: “Makwalo a gagwe a bokete e bile a maatla, mme fa a le gone ka namana o bokoa+ e bile puo ya gagwe e a nyatsega.”+11 A motho yo o ntseng jalo a tseye seno tsia, gore se re leng sone ka lefoko la rona ka makwalo fa re seyo, re tla nna sone gape ka tiro fa re le gone.+12 Gonne ga re pelokgale go itsenya mo setlhopheng sa bangwe kgotsa go itshwantshanya le bangwe ba ba ipuelelang.+ Eleruri bone ka go itekanya le bone ka bobone le go itshwantshanya le bone ka bobone ga ba na tlhaloganyo.+13 Mme rona re tla ipelafatsa, e seng ka kwa ntle ga melelwane e re e beetsweng,+ mme go ya ka molelwane wa karolo ya naga e Modimo a re e abetseng ka selekanyo, a dira gore e fitlhe le kwa go lona.+14 Tota ga re ikotlolole go feta selekanyo jaaka e kete re ne ra se ka ra fitlha kwa go lona, gonne re ne re le ba ntlha go tla le eleng go fitlha kwa go lona mo go boleleng dikgang tse di molemo ka ga Keresete.+15 Nnyaa, ga re ipelafatse ka kwa ntle ga melelwane e re e beetsweng mo tirong ya bonatla ya mongwe o sele,+ mme re na le tsholofelo ya gore, jaaka tumelo ya lona e okediwa,+ re dirwe ba bagolo mo gare ga lona malebana le karolo ya rona ya naga.+ Ke gone re tla totang le eleng ka tsela e e oketsegileng,16 go bolela dikgang tse di molemo mo dinageng tse di ka kwa ga lona,+ gore re tle re se ka ra ipelafatsa ka karolo ya naga ya motho o sele koo dilo di setseng di baakantswe gone.17 “Mme yo o ipelafatsang, a a ipelafatse mo go Jehofa.”+18 Gonne yo o amogelwang ga se yo o ipuelelang,+ mme motho yo Jehofa+ a mmuelelang.+
Dintlha Tse di Kwa Tlase
THANOLO YA LEFATSHE LE LESHA YA DIKWALO TSE DI BOITSHEPO


text:
Go Tlhatlhanya go go Mosola
Kgopolo E e Mo Baebeleng
Go Tlhatlhanya go go Mosola
“A MAFOKO A MOLOMO WA ME LE GO TLHATLHANYA GA PELO YA ME DI NNE MONATE FA PELE GA GAGO, WENA JEHOFA LEFIKA LA ME LE MOGOLODI WA ME.”—PESALEMA 19:14, NW.
“GO TLHATLHANYA” go kaya eng mo go wena? Fa e le gore o latela dithuto tsa ditumelo dingwe tsa kwa Botlhaba, o ka tswa o dumela gore ke sengwe se se thusang go phepafatsa mogopolo kana go sedimosa motho ka tsela e e kgethegileng. Go tlhatlhanya mo go dirwang mo Bobudeng go rotloetsa motho go ntsha dilo tsotlhe tse a di akantseng mo mogopolong. Mefuta e mengwe ya go tlhatlhanya go bolelwa fa e kgothaletsa go tlatsa mogopolo wa gago ka “botlhale jo bo feletseng jwa boammaaruri.”
Kgopolo ya Baebele kaga go tlhatlhanya e farologane le tseno. Ka tsela efe? Akanya ka sekai sa mo Baebeleng sa monna yo o neng a bidiwa Isake, yo fa a ne a na le dingwaga di le 40 a neng a na le go le gontsi go tlhatlhanya ka gone. Genesise 24:63 e bolela jaana: “Isake a tswela kwa nageng go le maitseboa, a ya go tlhatlhanya.” Ga go na lebaka lepe la go akanya gore Isake o ne a ntsha dilo tsotlhe tse a di akantseng mo mogopolong wa gagwe kana gore o ne a akanya fela ka selo se se sa utlwaleng sa ‘botlhale jo bo feletseng jwa boammaaruri.’ Isake o tshwanetse a bo a ne a na le dilo tse di kgethegileng tse a neng a akanya ka tsone, tse di jaaka isagwe ya gagwe, go swelwa ke mmaagwe, kana gore mosadi wa gagwe e ne e tlile go nna mang. O ne a dirisa nako ya gagwe a le nosi mo maitseboeng, gongwe a tlhatlhanya ka dilo tse di botlhokwa tse di tshwanang le tseno. Mo Baebeleng, go tlhatlhanya ga se go eta mogopolo fela.
Go Tlhatlhanya go Akaretsa go le Gontsi
Akanya ka sekai sa ga mopesalema Dafide. O ne a lebane le mathata a mantsi a go neng go lebega a se kitla a rarabologa, mme o ne a itse sentle gore e re ka e le motho yo o sa itekanelang, o ne a tlhoka thuso ya Modimo gore a itshware sentle. Ke eng se se neng sa nonotsha Dafide fa a le mo mathateng? Jaaka go begilwe mo go Pesalema 19:14 (NW), Dafide o ne a bolela jaana: “A mafoko a molomo wa me le go tlhatlhanya ga pelo ya me di nne monate fa pele ga gago, wena Jehofa Lefika la me le Mogolodi wa me.” Lefoko la Sehebera le le ranotsweng ka gore “go tlhatlhanya” fano le tswa mo moding o totatota o rayang “go bua o le esi.” Ee, Dafide o ne a ‘bua a le esi’ kaga Jehofa, tiro ya gagwe, melao ya gagwe le tshiamo ya gagwe.—Pesalema 143:5.
Ka mo go tshwanang, Bakeresete ba bogologolo ba ne ba go tsaya e le karolo ya kobamelo ya boammaaruri go beela kwa thoko nako ya go tlhatlhanya ka dilo tsa semoya. Moaposetoloi Paulo o ne a gakolola jaana: “Dilo lefa e le dife tse di boammaaruri, dilo lefa e le dife tse di tsewang ka masisi, dilo lefa e le dife tse di siameng, dilo lefa e le dife tse di itshekileng, dilo lefa e le dife tse di rategang, dilo lefa e le dife tse di buiwang molemo, lefa e le bomolemo bofe jo bo leng gone jo bogolo thata le selo lefa e le sefe se se tshwanelwang ke pako se se leng gone, tswelelang lo akanyetsa dilo tseno.” (Bafilipi 4:8) Gone mme, e le gore re akanye dilo tse di agang, “dilo” tseno tse Paulo a neng a bua ka tsone di tla tlhoka go tsena mo megopolong ya rona nako nngwe. Jang?
Mopesalema o re naya karabo. Pesalema 1:1, 2 e balega jaana: “Go sego monna yo o sa tsamayeng mo kgakololong ya baikepi . . . Go itumela ga gagwe go mo molaong wa ga Jehofa; mme o akanya mo molaong wa gagwe motshegare le bosigo.” Ee, mopesalema o ne a bala molao wa Modimo ka gale. Go tswa foo o ne a ka tlhatlhanya ka dilo tse a ithutileng tsone ka Mmopi.
Go Tlhatlhanya Gompieno
Go bala Baebele go botlhokwa thata, mme morago ga go bala, re tshwanetse go tlhatlhanya, re akanyetse kwa teng kana “re bue re le rosi” ka se re se badileng. Fela jaaka go sila dijo go tlhokega gore re solegelwe molemo ka botlalo ke dijo tse re di jang, go tlhatlhanya go a tlhokega gore re monye se re se balang mo Baebeleng. Go tlhatlhanya ka tsela e e tshwanetseng go dira go le gontsi go feta fela go tlosa megopolo e e sa siamang. Gape go re letla go akanya ka ditharabololo tsa mathata a rona tse di theilweng mo Baebeleng. Go tlhatlhanya mo go ntseng jalo go ka re thusa go dirisana ka katlego le ditlhobaelo tsa botshelo jwa letsatsi le letsatsi.—Mathaio 6:25-32.
Mopesalema Dafide o ne a lemoga seabe se go tlhatlhanya go nang le sone mo go itumediseng Modimo. O ne a bolela jaana: “Molomo wa mosiami ke o o buang botlhale ka lentswe le le kwa tlase.” (Pesalema 37:30, NW) Ee, go tlhatlhanya ke letshwao le le tlhaolang moobamedi yo o ikanyegang. Go itumedisa thata gore Modimo a go bolele o ikanyega mme go lere melemo ya semoya. Ka sekai, Baebele e bolela gore “tselana ya mosiami e ntse jaaka lesedi le le phatsimang, le le phatsimelang pele fela go ya motshegareng o mogolo.” (Diane 4:18) Ka gone, Mokeresete yo o kutlo yo o “buang botlhale ka lentswe le le kwa tlase” a ka solofela gore a tlhaloganye Baebele go ya pele.
Gape Baebele e gakolola Bakeresete go tlhatlhanya ka maikarabelo a bone a Dikwalo. Moaposetoloi Paulo o ne a bolelela Timotheo jaana: “Tlhatlhanya ka dilo tseno; nwelelela mo go tsone, gore botswelelopele jwa gago bo bonatshege mo bathong botlhe. Nna o itlhokometse e bile o tlhokometse go ruta ga gago. Nna mo dilong tseno, gonne ka go dira seno o tla ipoloka o bo o boloka ba ba go reetsang.” (1 Timotheo 4:15, 16) Ee, se re se buang le se re se dirang se ka nna le ditlamorago tse dikgolo mo go ba bangwe.
Go phepafetse gore re na le mabaka a le mantsi a gore re akanye ka dilo tsa botlhokwa ka tsela e e boteng, e bile re tlhomile mogopolo mo go tsone. Go botlhokwa go akanya ka maitemogelo a rona a nako e e fetileng, go tlhatlhanya ka dilo tsa gone jaanong le go tlhatlhanya thata ka isagwe ya rona. Mme segolobogolo, go tlhatlhanya ga rona go tla re sedimosa thata fa e le gore dikakanyo tsa rona di remeletse mo botlhaleng jwa Mmopi wa rona e bong Jehofa Modimo.
[Setshwantsho mo go tsebe 29]
“The Thinker,” ka Rodin


text:
Ke Eng fa ka Metlha ke Kgaphelwa Kwa Thoko?
Basha ba Botsa Jaana . . .
Ke Eng fa ka Metlha ke Kgaphelwa Kwa Thoko?
“Ka mafelobeke go bonala mongwe le mongwe mo lefatsheng lotlhe a ijesa monate kwantle ga me.”—Renee.
“Basha ba tle ba kopane ba bo ba fetsa nako ba le mmogo mme nna ba nkgaphetse kwa thoko!”—Jeremy.
KE LETSATSI le le itumedisang mme ga o itse gore o dire eng. Mongwe le mongwe o na le se a se dirang. Ditsala tsa gago tsotlhe di ijesa monate. O kgaphetswe kwa thoko gape!
Go se akarediwe fa go dirwa sengwe go ngomola pelo, mme se se kaiwang ke seo sone se ka ngomola pelo le go feta. O ipolelela go re, ‘gongwe go sengwe se se phoso ka nna. Ke ka ntlha yang fa go se ope yo o batlang go itsalanya le nna?’
Lebaka La go Bo go Utlwisa Botlhoko
Go tlwaelegile gore motho a nne le keletso ya go batla go tshwana le batho ba bangwe le go batla gore ba mo amogele. Ee ruri, re solegelwa molemo tota ke go dirisana mmogo le batho ba bangwe. Pele ga fa Jehofa a bopa Efa, o ne a raya Adame a re: “Ga go molemo gore monna a nne a le nosi.” (Genesise 2:18) Ga go pelaelo gore motho ke motho ka batho ba bangwe. Ke ka tsela e re bopilweng ka yone. Ke gone ka moo go utlwisang botlhoko fa o kgaphelwa kwa thoko.
Go ka kgoba marapo segolobogolo fa o kgaphelwa kwa thoko gangwe le gape kgotsa fa o dirwa gore o ikutlwe gore ga o tshwanelege go nna mo setlhopheng sa batho ba o batlang go itsalanya le bone. Lekgarebe lengwe le le bidiwang Marie la re: “Go na le ditlhopha tsa basha ba ba fitlheletseng dilo tse dikgolo, mme go mo pepeneneng gore ba akanya gore ga o tshwanelege go nna mo setlhopheng sa bone.” Fa ba bangwe ba sa go akaretse mo setlhopheng sa bone o feleletsa o ikutlwa o kgaphetswe kwa thoko e bile o jewa ke bodutu.
Ka dinako dingwe o ka ikutlwa o jewa ke bodutu o ntse o le mo gare ga bontsintsi jwa batho. Nicole a re: “Le fa seno se utlwala e le go tlhoka tlhaloganyo, ke gakologelwa ke ikutlwa ke jewa ke bodutu tota ke le kwa kokoanong ya boitlosobodutu. Ke dumela gore ke ka gonne ke ne ke le fa gare ga batho ba le bantsi, le fa go ntse jalo ke ne ke sa ikutlwe ke atamelane le ope wa bone.” Bangwe ba jewa ke bodutu le e leng fa ba le kwa dikopanong tse dinnye le tse dikgolo tsa Bokeresete. Meagan a re: “Go bonala batho ba bangwe botlhe ba itsane mme nna ke sa itsewe ke ope!” Lekgarebe lengwe le le bidiwang Maria le ikutlwa ka tsela e e tshwanang. A re: “Go ntse jaaka e kete ke dikologilwe ke ditsala mme gone ke se na ditsala.”
Ga go ope yo o sa amiweng ke go jewa ke bodutu—tota le batho ba ba bonalang ba itumetse kgotsa ba ba ratwang ke batho. Seane sa Baebele sa re: “Le mo setshegong pelo e ka nna ya bo e le mo khutsafalong.” (Diane 14:13) Go jewa ke bodutu jo bo tseneletseng le jo bo sa kgaotseng go ka koafatsa motho. Baebele ya re: “Go na le moya o o hutsafetseng ka ntlha ya pelo e e botlhoko.” Thanolo e nngwe e ranola temana eno jaana: “Khutsafalo e ka go thubaganya.” (Diane 15:13; Contemporary English Version) Ke eng se o ka se dirang fa o kile wa ikutlwa o tshwenyegile mo maikutlong ka go bo o ikutlwa o kgaphetswe kwa thoko?
Go Lwantsha go Jewa ke Bodutu
Leka dikgato tse di latelang, go lwantsha maikutlo a go jewa ke bodutu:
▪ Tlhoma mogopolo mo dilong tse o di kgonang. (2 Bakorintha 11:6) Ipotse, ‘Ke na le ditalente dife?’ Akanya ka ditalente dingwe kana dinonofo tse di molemo tse o nang le tsone, mme o di kwale fa tlase fano.
․․․․․
Fa o ikutlwa o kgaphetswe kwa thoko, ikgopotse dinonofo tse di molemo tse o nang le tsone—tse di jaaka tse o di kwadileng fa godimo. Boammaaruri ke gore o na le makoa a o tshwanetseng go leka ka natla go a fenya. Le fa go ntse jalo, leka gore o se ka wa fekeediwa ke diphoso tseno tsa gago. Go na le moo, itseye o le motho yo o dirang ka natla go baakanya diphoso tsa gagwe. Sengwe le sengwe se ka nna sa se ka sa nna jaaka se tshwanetse, mme gone dilo dingwe di ka tswa di le jaaka di tshwanetse. Tlhoma mogopolo mo dilong tse di ntseng jalo!
▪ Pitlologa. (2 Bakorintha 6:11-13) Nna wa ntlha go atamela batho. Ke boammaaruri gore seno e ka nna kgwetlho. Liz wa dingwaga di le 19 a re: “Fa batho ba le setlhopha ba ka tshosa tota, mme fa o ya mo mothong a le mongwe o bo o re dumela, ka bonako fela o nna karolo ya setlhopha seo.” (Bona lebokoso la “Dikakantsho Tsa Motlotlo.”) Malebana le kgang ya go kgaphelwa kwa thoko, tlhomamisa gore le wena ga o kgaphele batho bape kwa thoko—ba ba jaaka batho ba ba godileng. Mosha wa dingwaga tsa bolesome yo o bidiwang Cori o gakologelwa jaana: “Fa ke ne ke le dingwaga di le 10 kgotsa 11, ke ne ke na le tsala e e neng e mpheta thata ka dingwaga. Re ne re atamalane tota, go sa kgathalesege go fetana ga rona ka dingwaga.”
Akanya ka batho ba babedi ba ba godileng mo phuthegong ya lona ba o ka ratang go ba itse botoka.
․․․․․
Ke eng fa o sa atamele mongwe wa batho ba o ba kwadileng fa godimo, kwa pokanong e e latelang ya phuthego ya lona. Simolola motlotlo le bone. Botsa motho yoo gore go tlile jang gore a kgatlhegele Baebele. Fa o kgaratlhela go itse “bakaulengwe botlhe” o tla fokotsa boikutlo jwa go ikutlwa o kgaphetswe kwa thoko le go jewa ke bodutu.—1 Petere 2:17.
▪ Bulela motho mongwe yo mogolo mafatlha. (Diane 17:17) Go bolelela batsadi ba gago kgotsa motho yo mongwe yo mogolo ka dilo tse di go tshwenyang go ka thusa go fokotsa maikutlo a gago a go jewa ke bodutu. Seo ke se mosetsana mongwe wa dingwaga di le 16 a se lemogileng. La ntlha, o ne a tshwenyegile thata ka go kgaphelwa kwa thoko. A re: “Ke ne ke tle ke akanye ka se se dirileng gore ke ikutlwe ke kgaphetswe kwa thoko mme ke bo ke nnela go akanya ka gone. Le fa go ntse jalo, ke ne ke tle ke bolelele mmè ka gone, mme o ne a tle a nneye kgakololo ya kafa nka lepalepanang le boemo ka gone. Ruri go tswa molomo go a thusa!”
Ke mang yo o ka mo atamelang fa o batla go bua le mongwe ka maikutlo a a ntseng a tswelela a go jewa ke bodutu?
․․․․․
▪ Akanya ka ba bangwe. (1 Bakorintha 10:24) Baebele ya re re tshwanetse go “tlhokomela, e seng dilo tse di amang [rona] fela, mme le dilo tse di amang ba bangwe.” (Bafilipi 2:4) Ke boammaaruri gore fa o ikutlwa o kgaphetswe kwa thoko go motlhofo go ikutlwa o tshwenyegile mo maikutlong kgotsa o hutsafetse. Le fa go ntse jalo, go na le gore o tswelele o ngomogile pelo, ke ka ntlha yang fa o sa direle mongwe yo o tlhokang sengwe? O ka nna wa ba wa kgona go simolola botsalano jo bosha ka tsela eo!
Akanya ka mongwe, gongwe mo lelapeng la lona kgotsa mo phuthegong ya lona, yo a ka ratang go tsalana le wena kgotsa yo a ka tlhokang thuso ya gago ka tsela nngwe. Kwala leina la motho yoo fa tlase o bo o tlhalose gore o ka mo thusa jang.
․․․․․
Fa o akanya ka batho ba bangwe go na le go ikakanyetsa o le nosi mme o ba direla dilo ga o nne le nako ya go ikutlwa o jewa ke bodutu. Mme seno se ka dira gore o lebe dilo ka tsela e e molemo, le gore o nne le maikutlo a a siameng ka batho ba bangwe e leng se se tla dirang gore batho ba bangwe ba kgatlhegele go go dira tsala ya bone. Diane 11:25 ya re: “Yo o nosetsang ba bangwe ka bopelotshweu le ene o tla nosediwa ka bopelotshweu.”
▪ Tlhopha ka ketlotlhoko. (Diane 13:20) Go botoka go nna le ditsala di se kae tsa boammaaruri tse di amegang ka wena go na le go nna le ditsala di le dintsi tse di ka go tsenyang mo mathateng. (1 Bakorintha 15:33) Akanya ka Samuele yo mmotlana yo go buiwang ka ene mo Baebeleng. Go ka direga gore o ne a jewa ke bodutu kwa motlaaganeng. Badirikaene ba ne ba akaretsa Hofeni le Finease, ba ditiro tsa bone tse di bosula di neng di dira gore ba se tshwanelegele go dirwa ditsala—le mororo e ne e le bomorwa moporofeti yo mogolo. Fa Samuele a ne a ka leka go tshwana le bone seo se ne se tla tsenya bomoya jwa gagwe mo kotsing. Mme seo ga se se Samuele a neng a se batla! Baebele ya re: “Mo nakong eno yotlhe mosimane Samuele o ne a ntse a golela pele e bile a ratega mo ponong ya ga Jehofa le ya batho.” (1 Samuele 2:26) Batho bafe? Ruri e seng Hofeni le Finease, ba go ka diregang gore ba ne ba itlhokomolosa Samuele ka ntlha ya ditiro tsa gagwe tse di molemo. Go na le moo, dinonofo tse di molemo tsa ga Samuele di dirile gore a ratege mo bathong ba ba tshelang go ya ka melao ya Modimo. O tlhoka ditsala tsa batho ba ba ratang Jehofa!
▪ Nna le maikutlo a a siameng. (Diane 15:15) Mongwe le mongwe o ikutlwa a kgaphetswe kwa thoko ka dinako dingwe—ka selekanyo se se rileng. Ke eng se se ka thusang? Go na le go akanya thata ka dilo tse di seng molemo, kgaratlhela go nna le pono e e siameng ka botshelo. Gakologelwa gore, le fa o ka se kgone go laola karolo nngwe le nngwe ya boemo jwa botshelo jwa gago, o ka kgona go laola tsela e o tsibogelang dilo ka yone.
Fa o ikutlwa o kgaphetswe kwa thoko, tsaya dikgato tse di molemo, e ka ne e le go fetola boemo kgotsa go fetola tsela e o bo lebang ka yone. Ka metlha gakologelwa gore Jehofa o itse tsela e o dirilweng ka yone, ka jalo o itse se o se tlhokang le gore se ka fitlhelelwa jang. Rapela Jehofa malebana le maikutlo ape fela a go jewa ke bodutu a a ntseng a tswelela a o ka tswang o na le one. Tlhomamisega gore “o tla go tshegetsa.”—Pesalema 55:22.
Go na le ditlhogo tse di oketsegileng tsa “Basha ba BotsaJaana . . . ” tse o ka di bonang mo atereseng eno ya Internet, www.watchtower.org/ype
DILO TSE O KA AKANYANG KA TSONE
▪ Ke dikgato dife tse nka di tsayang fa ke ikutlwa ke kgaphetswe kwa thoko?
▪ Ke dikwalo dife tse di ka nthusang go nna tekatekano ka tsela e ke itebang ka yone go na le go fekeediwa ke dikgopolo tse di sa siamang?
[Lebokoso/Setshwantsho mo go tsebe 12]
Dikakantsho Tsa Motlotlo
▪ Nyenya. Lorato lwa gago lo ka dira gore batho ba batle go bua le wena.
▪ Ikitsise. Bua leina la gago le gore o tswa kae.
▪ Botsa dipotso. Botsa motho dipotso tse di tshwanetseng ka ga tsela e a godileng ka yone, mme o sa itshunye nko mo dikgannyeng tsa botho.
▪ Reetsa. O se ka wa nna o akantse ka gore ke eng se se latelang se o tla se buang. Sa botlhokwa reetsa. Potso ya gago e e latelang kgotsa se o batlang go se bua di tla itlela fela.
▪ Phuthologa! Motlotlo o ka dira gore o nne le ditsala tse disha. Ka jalo itumelele seo!


text:
BAEBELE YA RENG?
Bojalwa
A go nwa bojalwa go phoso?
“Beine go re itumedisa, leokwane la motlhware go re ipedisa le senkgwe go re naya maatla.”—Pesalema 104:15, “Good News Translation.”
SE BATHO BA SE BUANG
Mo malapeng a le mantsi, bojalwa ke senō se se tlwaelegileng se se nowang fa go jewa. Mo go a mangwe, go nwa bojalwa ga go a dumelelwa gotlhelele. Ke eng fa batho ba leba bojalwa ka ditsela tse di sa tshwaneng? Ba tlhotlhelediwa ke dilo tse di farologaneng tse di jaaka setso, mathata a botsogo le bodumedi.
SE BAEBELE E SE BUANG
Baebele e kgala botagwa le go nwa phetelela mme ga e kgale go nwa bojalwa mo go lekaneng. (1 Bakorintha 6:9, 10) Gone ke boammaaruri gore go tswa bogologolong, banna le basadi ba ba neng ba obamela Modimo ba ne ba nwa beine, senō se se umakiwang makgetlho a feta makgolo a le mabedi mo Baebeleng. (Genesise 27:25) Moreri 9:7 ya re: “O je dijo tsa gago ka boipelo mme o nwe beine ya gago ka pelo e e itumetseng.” E re ka beine e dira gore motho a itumele, gantsi e ne e nowa kwa meletlong e e jaaka ya manyalo. Jesu Keresete o ne a dira kgakgamatso ya gagwe ya ntlha kwa moletlong o o ntseng jalo—a fetola metsi go nna “beine e e monate.” (Johane 2:1-11) Gape beine e ne e dirisediwa kalafi.—Luke 10:34; 1 Timotheo 5:23.
A Baebele e baya selekanyo sa gore go tshwanetse ga nowa bojalwa jo bo kana kang?
“[Lo se ka lwa] dirwa batlhanka ke beine e ntsi.”—Tito 2:3.
LEBAKA LA GO BO O TSHWANETSE GO ITSE
Ngwaga le ngwaga, malapa a mantsi a aparelwa ke mathata ka gonne mongwe wa batsadi kgotsa batsadi ka bobedi ba nwa bojalwa ka tsela e e feteletseng. Gape go nwa bojalwa ka tsela e e feteletseng go felela ka gore motho a we gantsi le go tlhagelwa ke dikotsi tse dingwe, go akaretsa dikotsi tsa dikoloi. Mme fa nako e ntse e ya, go nwa bojalwa mo go feteletseng go ka senya boboko, pelo, sebete le mala.
SE BAEBELE E SE BUANG
Go lekanyetsa dilo fa o nwa le fa o ja ke selo sa botlhokwa se Modimo a batlang re se dira. (Diane 23:20; 1 Timotheo 3:2, 3, 8) Fa motho a se na boikgapo, Modimo ga a mo amogele. Baebele ya re: “Beine ke mosotli, bojalwa jo bo tagang bo a fudua, mme mongwe le mongwe yo o timetswang ke jone ga a botlhale.”—Diane 20:1.
Tsela nngwe e bojalwa bo ka timetsang motho yo o seng botlhale ka yone ke ka go koafatsa maikemisetso a gagwe a go dira se se siameng. Hosea 4:11 ya re: “Beine le beine e e monate ke dilo tse di tlosang boitlhomo jo bo molemo.” Monna mongwe yo o bidiwang John o ne a ithuta thuto eno botlhoko. * Fa a sena go omana le mosadi wa gagwe, o ne a ya kwa hoteleng, a nwa mo go feteletseng a bo a dira boaka—ditiro tse morago a neng a di ikotlhaela fela thata mme a ititaya sehuba gore a ka se tlhole a di dira gape. Go nwa bojalwa mo go feteletseng go ka ama botsogo jwa rona, ga koafatsa maikemisetso a rona a go dira se se siameng ga ba ga senya kamano ya rona le Modimo. Gape Baebele ya re matagwa a ka se bone botshelo jo bo sa khutleng.—1 Bakorintha 6:9, 10.
Ke leng go nwa go sa tshwanelang?
“Batho ba ba akanyang sentle ba tla bona bothata ba bo ba bo tila, motho yo o sa akanyeng ene o tla ya ka tlhamalalo kwa go jone mme morago a bo a ikwatlhaya.”—Diane 22:3, “Good News Translation.”
LEBAKA LA GO BO O TSHWANETSE GO ITSE
World Book Encyclopedia ya re “bojalwa ke seokobatsi se se maatla.” Ka jalo, go ka nna le maemo kgotsa dinako dingwe tse tota le go nwa selekanyo se sennye sa bojalwa go tla bong go se botlhale.
SE BAEBELE E SE BUANG
Gantsi batho ba “ya ka tlhamalalo kwa [bothateng]” ka gonne ba nole ka nako e e sa tshwanelang. Baebele ya re “sengwe le sengwe se na le nako e se e tlhometsweng,” go akaretsa le nako ya go se kgome bojalwa. (Moreri 3:1) Ka sekai, motho a ka tswa a le monnye thata go nwa bojalwa go ya ka molao, e ka tswa e le motho yo o neng a lemaletse bojalwa mme a leka go bo tlogela kgotsa a ka tswa a nwa melemo e e sa tsamaisaneng sentle le bojalwa. Mme mo bathong ba le bantsi, ‘nako e e tlhomilweng’ ya go se kgome bojalwa ke pele ga ba ya tirong le fa ba le kwa tirong, segolobogolo fa e le gore ba dirisa metšhine e e kotsi. Ruri batho ba ba botlhale ba tsaya botshelo le botsogo e le dimpho tse di tlhwatlhwakgolo tse di tswang kwa Modimong. (Pesalema 36:9) Re bontsha go tlotla dimpho tseno ka go latela melaometheo ya Baebele malebana le gore re dirise bojalwa jang.
^ ser. 11 Leina le fetotswe.


text:
A Modimo o Amogela Madumedi Otlhe?
A Modimo o Amogela Madumedi Otlhe?
Dikarabo tse di tlwaelegileng:
▪ “Madumedi otlhe ke ditsela tse di yang kwa Modimong.”
▪ “Ga go re sepe gore o dumela eng fa fela o ikanyega.”
Jesu o ne a reng?
▪ “Tsenang ka kgoro e tshesane; ka gonne tsela e e isang tshenyegong e atlhame e bile e bulegile, mme ba ba tsenang ka yone ba bantsi; fa kgoro e e isang botshelong yone e le tshesane le tsela e pitlagane, mme ba ba e bonang ba le mmalwa.” (Mathaio 7:13, 14) Jesu o ne a sa dumele gore madumedi otlhe ke ditsela tse di yang kwa Modimong.
▪ “Ba le bantsi ba tla nthaya mo letsatsing leo ba re, ‘Morena, Morena, a re ne ra se ka ra porofeta ka leina la gago, ra ba ra leleka madimona ka leina la gago, ra ba ra dira ditiro di le dintsi tse di maatla ka leina la gago?’ Mme le fa go ntse jalo foo ke tla ba bolelela ke re: Ga ke ise nke ke lo itse! Tlogang fa go nna, lona ba lo dirang ka go tlhoka molao.” (Mathaio 7:22, 23) Jesu ga a amogele batho botlhe ba ba reng ba a mo latela.
BATHO ba le bantsi ba bodumedi ba ngaparetse ditumelo le meetlo ya bone. Mme go tweng fa dithuto tseno di sa dumalane le se se fitlhelwang mo Lefokong la Modimo e leng Baebele? Jesu o ne a bontsha kotsi ya go latela dingwao tsa batho fa a ne a bolelela baeteledipele ba bodumedi ba motlha wa gagwe a re: “Lo dirile lefoko la Modimo lefela ka ntlha ya ngwao ya lona.” Mme o ne a tswelela go nopola mafoko ano a Modimo: “Batho bano ba ntlotla ka dipounama tsa bone, le fa go ntse jalo pelo ya bone e katogetse kgakala le nna. Ba nna ba nkobamelela lefela, ka gonne ba ruta ditaelo tsa batho ba re ke dithuto tsa motheo.”—Mathaio 15:1-9; Isaia 29:13.
Ga se dilo tse re di dumelang fela tse di leng botlhokwa mme le boitsholo jwa rona le jone bo botlhokwa. Baebele e bua jaana ka batho ba ba iphakang gore ba obamela Modimo: “Ba bolela phatlalatsa gore ba itse Modimo, mme ba mo itatola ka ditiro tsa bone.” (Tito 1:16) Tota e bile, Baebele e bua jaana ka batho ba ba tshelang mo motlheng wa rona: “Ba tla rata menate go na le go rata Modimo. Tota le fa ba ka nna le sesupo sa gore ke badumedi, bodumedi jwa bone e ka se nne jwa mmatota. O se ka wa itsalanya le batho ba ba ntseng jalo.”—2 Timotheo 3:4, 5, Contemporary English Version.
Go na le mo gontsi mo go tlhokegang go na le go ikanyega fela. Ka ntlha yang? Ka gonne motho a ka ikanyega ka tsela e e sa siamang. Ka jalo go nna le kitso ya boammaaruri ka Modimo go botlhokwa. (Baroma 10:2, 3) Go nna le kitso eno le go dira tumalanong le se Baebele e se buang go tla dira gore re itumedise Modimo. (Mathaio 7:21) Ka jalo, bodumedi jo bo siameng bo akaretsa boikutlo jo bo siameng, tumelo ya boammaaruri le ditiro tse di siameng. Mme ditiro tse di siameng di kaya go dira thato ya Modimo letsatsi le letsatsi!—1 Johane 2:17.
Fa o rata go itse mo go oketsegileng ka se Baebele e se buang ka Modimo, ikgolaganye le Basupi ba ga Jehofa malebana le thuto ya legae ya Baebele ya mahala.
[Mafoko a a mo go tsebe 9]
Bodumedi jo bo siameng bo akaretsa boikutlo jo bo siameng, tumelo ya boammaaruri le ditiro tse di siameng


text:
Dikoloi, Tsa Bogologolo le Tsa Gompieno
Dikoloi, Tsa Bogologolo le Tsa Gompieno
GO TSWA fela kwa metlheng ya bogologolo, batho ba ne ba ntse ba rata go dirisa dipalangwa. Sa ntlha, ba ne ba tsaya maeto ba palame diphologolo. Le fa go ntse jalo, go ne go tlhokega ditsela tse di botoka tse di neng di ka dirisiwa go tsaya maeto. Selo se se botlhokwa se se neng se tlhokega e ne e le go dirisa dilo tse di neng di na le maotwana, mme seno se ne sa felela ka gore go dirwe dikaraki tse di gogwang ke dipitse le dikolotsana. Le fa go ntse jalo, mokgwa o mosha wa go dira dilo wa lekgolo la bo19 la dingwaga o ne wa fetola dipalangwa ka ditsela tse motho a neng a ise a ko a akanye ka tsone.
Dienjene Tse di Tokafaditsweng
Mo karolong ya bobedi ya lekgolo la bo19 la dingwaga, Mojeremane mongwe yo o bidiwang Nikolaus August Otto o ne a tlhama enjene e tona e e dirisang peterole, e kgabagare e neng ya tseela sebaka dienjene tse di dirisang setime le motlakase. Carl Benz le Gottlieb Daimler ba kwa Jeremane e ne e le bone ba ntlha go tlhama dikoloi kwa Yuropa. Ka 1885, Benz o ne a tlhama koloi ya maotwana a mararo ya enjene e nnye ya silendara se le sengwe. Fa e sa le ka 1872, Daimler o ne a ntse a tlhama dienjene tse di dirisang peterole tse di sa tsenngweng mo dikoloing. Mo dingwageng di feta lesome tse di latelang, ene le Wilhelm Maybach, ba ne ba tlhama enjene e e nang le khabareitara gore e kgone go dirisa peterole.
Go ise go ye kae, Daimler le Maybach ba ne ba tlhama enjene e e nang le pinagare e e dikologang makgetlho a le 900 ka motsotso. Moragonyana, ba ne ba tlhama enjene ya bobedi e ba neng ba e tsenya mo baesekeleng mme ba e dirisa lekgetlho la ntlha ka November 10, 1885. Ka 1926, setlamo sa ga Daimler le Benz di ne tsa kopana go nna setlamo se le sengwe mme ba rekisa dikoloi tse di bidiwang Mercedes-Benz. * Se se kgatlhang ke gore banna bano ba babedi ga ba ise ba ko ba kopane.
Ka 1890, banna ba le babedi ba Bafora—Emile Levassor le René Panhard—ba ne ba tlhama koloi ya maotwana a le manè mo lebenkeleng la bone, enjene ya yone e le mo bogareng jwa matlase a koloi eo. Mo ngwageng o o latelang, ba ne ba suteletsa enjene eo kwa pele gore e sireletsege botoka mo leroleng le mo diretseng tsa ditsela tsa mmu.
Go Dira Gore Bontsi bo Nne le Dikoloi
Dikoloi tsa ntlha di ne di ja madi a le mantsi thata, mme ka jalo batho ba le bantsi ba ne ba sa kgone go nna le tsone. Mme seno se ne sa fetoga ka 1908, fa Henry Ford a ne a simolola kgwebo ya go kopanya dikarolo tse di farologaneng tsa koloi ya Model T, e e neng ya itsiwe jaaka tin lizzie. Mofuta ono wa koloi o ne wa fetola mokgwa o dikoloi di dirwang ka one. E ne e sa je madi a le mantsi, e kgona go dirisediwa mabaka a a farologaneng e bile go le motlhofo go e baakanya. Tota le batho ba ba neng ba sa amogele madi a mantsi ba ne ba kgona go e reka. * Go ya ka buka e e bidiwang Great Cars of the 20th Century, koloi ya Model T “e ne ya dira gore Baamerika—mme kgabagare le batho mo lefatsheng lotlhe—ba kgone go nna le dikoloi.”
Jaanong mo e ka nnang dingwaga di le lekgolo moragonyana, batho ba le bantsi ba leba go nna le koloi e le selo sa botlhokwa go na le go nna selo sa monate fela. Eleruri, patlisiso nngwe e e gatisitsweng mo lokwalodikgannyeng lwa letsatsi le letsatsi lo lo bidiwang Independent lwa kwa Lontone, e supa gore ka dinako tse dingwe, batho ba e dirisetsa go tsamaya sekgala se se kafa tlase ga kilometara e le nngwe fela.
Kgatelopele ya botegeniki e dirile gore dilo di se ka tsa dirwa ka lobelo fela mme gape di dirwe ka tsela e e babalesegileng. Eleruri, mo dingwageng tsa bosheng jaana dikotsi tse di bolayang batho di ile tsa fokotsega mo dinageng di le mmalwa. Batho bangwe ba reka koloi ka lebaka la gore e tla kgona go ba sireletsa e seng ka lebaka la ditebego tsa yone. Ka sekai, mafelo mangwe a a leng mo matlaseng a koloi a dira gore koloi e se ka ya gobala thata fa e thula, mme mmele o o sa kobegeng bonolo wa koloi o sireletsa mokgweetsi le bapalami ka bonako. Mariki a a sa itotleleng a dira gore mokgweetsi a kgone go laola koloi botoka fa tsela e le mareledi. Lebanta la pabalesego le sireletsa sehuba le dinoka fa baluni e e tletseng mowa e sireletsa tlhogo gore e se ka ya itaagana mo seterebereng kgotsa mo borotong ya disupetso. *
Ke boammaaruri gore ga go na sepe se se ka tseelang mokgwa o o siameng wa go kgweetsa sebaka. “Ga go thuse sepe go dira gore dikoloi di re sireletse fa re sa di kgweetse sentle; tota le kgatelopele e e dirilweng mo dilong tsa botegeniki e e malebana le tshireletsego, ga e ka ke ya re boloka fa re sa tshegetse melao mengwe ya tlholego,” go bolela jalo El Economista, ya kwa Mexico City.
Dikoloi dingwe tsa motlha wa segompieno di tshwana le matlo a a tsamayang. Di le dintsi tsa tsone di tsentswe dilo tsa go tshameka di compact disc, thelebishene, founo le dilo tsa go laola modumo le themperetšha kwa pele le kwa morago. Gape go na le dikoloi tse di nang le diradio tse di dirisang disatelaete tse di dirang gore bakgweetsi ba kgone go dirisa ditsela tse di ba siametseng sentle go ya kwa ba ya teng. Dingwe tsa diradio tseno di ba naya tshedimosetso e e mo nakong ka mathata a a leng teng mo tseleng. Gone ke boammaaruri gore go nna le dilo tseno tsa bosheng le dikoloi tsa bosheng ke dilo tse di bontshang dikhumo tse batho ba le bantsi ba nang le tsone—e leng selo se batlhami ba tsone le babapatsi ba sa di tlhokomologang.
Jaaka fa re setse re bone, koloi e tokafaditswe fela thata fa e sa le e nna teng dingwaga di feta lekgolo tse di fetileng. Fa e dirisiwa sentle le ka tsela e e sireletsegileng, e ka nna sedirisiwa se se mosola sa go dira kgwebo kgotsa go tsaya maeto a a itumedisang ka sone.
[Dintlha tse di kwa tlase]
^ ser. 5 Emil Jellinek, yo o neng a okametse setlamo sa ga Daimler, o ne a akantsha gore dikoloi tseno di bidiwe ka leina la morwadie e bong Mercedes. O ne a boifa gore leina la Sejeremane la Daimler le ne le tla dira gore batho ba le bantsi ba se ka ba reka dikoloi tseno kwa Fora.
^ ser. 8 Kwa tshimologong, koloi ya Model T e ne e ja madi a a kana ka $850, mme ka 1924, koloi e ntšha ya Ford e ne e ka rekwa ka madi a le mannye a a kana ka $260. Koloi ya Model T e ne ya nna ya dirwa dingwaga di le 19 tse ka tsone go neng ga dirwa di le dimilione di le 15 tsa yone.
^ ser. 10 Baluni e e tletseng mowa e ka nna kotsi fa e le yone fela sesireletsi segolobogolo mo baneng le mo go ba ba godileng.
[Tšhate/Ditshwantsho mo go tsebe 22-25]
Dingwaga tse di supilweng fano ke tse go neng ga dirwa dikoloi tseno ka tsone
1885 Mmotorokara wa Benz
Koloi ya ntlha mo lefatsheng
1907-25 Rolls-Royce Silver Ghost
E ne e le lobelo, e le maatla, e sa tsose modumo, e le manobonobo e bile e se na mathata
1909-27 Koloi ya Ford Model T
E ne ya rekisiwa ka bontsi; go ne ga rekisiwa tse di fetang 15 000 000
Kwa morago: Go kopanngwa ga dikarolo tse di farologaneng tsa koloi ya Ford
1930-7 Cadillac V16 7.4-L
Go rekisiwa ka bontsi ga ntlha mo lefatsheng ga enjene ya disilendara di le 16
1939–ya segompieno Volkswagen Beetle
Go ne ga rekisiwa tse di fetang 20 000 000. Beetle e ntšha (kwa tlase kafa molemeng) e ne ya gololwa ka 1998
1941–ya segompieno Jeep
E ka tswa e le koloi e e ratiwang thata mo lefatsheng
1948-65 Porsche 356
E dirilwe go tshwana le Volkswagen Beetle; e dirile gore Porsche e ratwe thata
1952-7 Mercedes-Benz 300SL
E ne e reeletswe leina la Gullwing, e ne e le koloi ya ntlha e e nang le marulelo le e e sa diriseng khabareitara
1955-68 Citroën DS 19
E ne e na le seterebere se se sa tlhokeng maatla fa o se dirisa, e ne e na le mariki, sefetoladikere se se tsamayang ganè e bile e ne e kgona go itsholetsa le go ya kwa tlase
1959–ya gompieno Mini
Koloi eno e e neng e dirilwe ka mokgwa o mosha e bile e le e e rategang thata, e ne e atlega thata mo mabelong a dikoloi
1962-4 Ferrari 250 GTO,
Koloi ya di-kilowatt di le 224 V-12, e na le bokgoni mo mabelong a dikoloi
1970-3 Datsun 240Z
E ne e le koloi ya dikgaisano tsa mabelo e e sa robegeng bonolo e batho ba neng ba ka kgona go e reka
1970–ya segompieno Range Rover
E lejwa e le koloi e e di gaisang tsotlhe mo lefatsheng e e gogang ka maotwana a le manè
1984–ya segompieno Bene ya Chrysler
E ne ya dira gore dibene di tsene mo fesheneng
Sefofane sa SSC
Ka October 15, 1997, se kgabaganya sekaka sa Black Rock, Nevada, kwa U.S.A., se ne sa fitlhelela lobelo lwa dikilometara di le 1228 ka ura
[Metswedi ya Ditshwantsho]
Benz-Motorcar: DaimlerChrysler Classic; background: Brown Brothers; Model T: Courtesy of VIP Classics; Rolls-Royce: Photo courtesy of Rolls-Royce & Bentley Motor Cars
Jeep: Courtesy of DaimlerChrysler Corporation; black Beetle: Courtesy Vintage Motors of Sarasota; yellow Beetle: VW Volkswagen AG
Citroën: © CITROËN COMMUNICATION; Mercedes Benz: PRNewsFoto
Chrysler Minivan: Courtesy of DaimlerChrysler Corporation; Datsun: Nissan North America; Thrust SSC: AP Photo/Dusan Vranic


text:
Baebele—Buka ya Botshelo
Baebele—Buka ya Botshelo
“LEFOKO la Modimo le a tshela e bile le tsenya maatla mme le bogale thata go gaisa tšhaka epe e e bojetlabobedi . . . mme le kgona go lemoga dikakanyo le maikaelelo a pelo.” (Bahebera 4:12) Mafoko ano a a tlhalosang se Lefoko la Modimo le kgonang go se dira a gatelela ntlha ya gore Baebele ga se buka fela e e molemo.
Mokwadi mongwe wa bodumedi o tlhalosa jaana ka bokhutshwane: “Molaetsa wa yone o botlhokwa mo botshelong jwa rona fela jaaka go hema.” O ne a oketsa ka go re: “Fa re akanya ka tsela e re eletsang e bile re tlhokang ka teng go fola gompieno, fa re bala Baebele re akantse ka seo, go nna le matswela a a gakgamatsang tota.” Jaaka lebone le le phatsimang thata, Baebele e re phatsimisetsa lesedi mo mathateng a mantsi a a raraaneng a botshelo jwa gone jaanong.—Pesalema 119:105.
Ee ruri, botlhale jo bo tlhalosiwang mo Baebeleng bo na le maatla a go bopa tsela e re akanyang ka yone, bo re thusa go rarabolola mathata, go tokafatsa botshelo jwa rona, le go kgona go emelana le maemo a re ka se kgoneng go a fetola. Sa botlhokwa le go feta, Baebele e re thusa go itse Modimo le go mo rata.
Buka e e Dirang Gore Motho a Nne le Boikaelelo
Mokwadi wa Baebele e bong Jehofa Modimo, ‘o tlwaelane le ditsela tsa rona tsotlhe.’ O itse dilo tse re di tlhokang tsa nama, tsa maikutlo le tsa semoya go feta jaaka re ka ikitse. (Pesalema 139:1-3) O akanyetsa batho fa a ba beela melao ya kafa ba tshwanetseng go itshwara ka gone. (Mika 6:8) Go a utlwala gore re batle go tlhaloganya ditekanyetso tseo le dikaelo mme re ithute go tshela ka tsone. Mopesalema o bolela jaana: Go sego monna yo go “itumela ga gagwe go mo molaong wa ga Jehofa . . . le fa e le eng se o se dirang se tlaa segofala.” (Pesalema 1:1-3) Ruri re tlhoka go sekaseka tsholofelo e e ntseng jalo.
Maurice, morutabana yo o setseng a tlogetse tiro, e sa le a ntse a dumela gore Baebele e mosola mo hisitoring le mo go ruteng. Le fa go ntse jalo, o ne a belaela go tlhotlhelediwa ga yone ke Modimo. Morago ga go re Maurice a reetse kgang e e neng e tlhalosa gore ke ka ntlha yang fa Modimo a neile batho Lefoko la gagwe le le kwadilweng, o ne a tlhatlhoba dipolelelopele tse di farologaneng tsa Baebele. O ne a ithutile ka hisitori ya bogologolo, ka dibuka tsa padi, saense le ka thutafatshe ka nako ya fa e sa ntse e le lekawana. O dumela gore o ne a ipona a le botlhale thata go ka lemoga dikai di le dintsintsi tse di tshegetsang ntlha ya gore Baebele e boammaaruri. “Ke ne ke le mo lefifing la go lelekisa manobonobo, dikhumo le menate ya botshelo. Ka bomadimabe, ke ne ka nna ke sa itse sepe e bile ke sa tlhokomele bontle le boammaaruri jwa buka eno e e di gaisang tsotlhe e e kileng ya kwalwa.”
Jaanong Maurice, yo a leng mo dingwageng tsa gagwe tsa bo70, o bua jaana ka kanaanelo a akantse ka nako ya fa Jesu a ne a iponatsha mo go moaposetoloi Thomase: “Seatla sa me se ne sa kaelwa kwa ‘nthong e e tswang madi’ e e tla tlosetsang ruri dipelaelo tsotlhe mo tlhaloganyong ya me tsa gore Baebele e boammaaruri.” (Johane 20:24-29) Fela jaaka moaposetoloi Paulo a ile a bua boammaaruri fa a re, Baebele e senola maikaelelo a pelo, e bile e dira gore motho a nne le boikaelelo mo botshelong. Ruri ke buka ya botshelo.
E Nonotsha Motho mo Matshwenyegong
Gape Baebele e naya kgakololo e e thusang batho gore ba latlhe mekgwa e e maswe. Daniel o ne a kgona go tlogela mokgwa o o leswe wa go goga, le go emisa go tsamaya diphathi tse di sa laolesegeng le go lemalela bojalwa. (Baroma 13:13; 2 Bakorintha 7:1; Bagalatia 5:19-21) Ke boammaaruri gore go latlha mekgwa e e ntseng jalo le go apara “botho jo bosha” go tlhoka maiteko a magolo. (Baefeso 4:22-24) Daniel o bolela jaana: “E ne e le kgwetlho e kgolo, ka gonne ga re a itekanela.” Le fa go ntse jalo, o ne a atlega. Gone jaanong Daniel o bala Lefoko la Modimo letsatsi le letsatsi, mme le mmoloka a atamelane le Jehofa.
Fa Daniel a gola, o ne a ntse a tlotla Baebele ka metlha—le fa gone a ne a ise a ko a e bale—mme o ne a rapela Modimo bosigo bongwe le bongwe. Le fa go ntse jalo, go ne go tlhaela sengwe. O ne a latlhegetswe ke boitumelo. Dilo di ne tsa fetoga fa a ne a bona leina la Modimo la ntlha mo Baebeleng. (Ekesodo 6:3; Pesalema 83:18) Morago ga moo, o ne a dirisa leina Jehofa fa a rapela, mme dithapelo tsa gagwe e ne ya nna tsa sebele tota. “Jehofa o ne a nna motho yo ke atamelaneng thata le ene, e bile o sa ntse a le tsala e ke atamelaneng thata le yone.”
Pele ga fa Daniel a ithuta Baebele, pono ya gagwe ka isagwe e ne e le letobo. O bolela jaana: “Ga go tlhokege gore o bo o na le botlhale jo bo rileng gore o bone se se diragalang mo lefatsheng. Ke ne ke boifa, mme ke leka go nna ke tshwaregile gore ke se ka ka nna le sebaka sa go akanya ka [isagwe].” Morago ga moo o ne a ithuta gore Modimo o tla dira gore go nne le tshiamiso mo bathong botlhe mo lefatsheng le le phepafaditsweng, moo batho ba ba kutlo ba tla itumelelang kagiso le boitumelo tsa go ya go ile teng. (Pesalema 37:10, 11; Daniele 2:44; Tshenolo 21:3, 4) Gone jaanong, Daniel o na le tsholofelo e e tlhomameng. Tsela eno e Baebele e mo nonotshang ka yone e mo thusa go leba dilo ka tsela e e siameng mo botshelong.
E Thusa go Fenya Mathata a go Tshwenyega Maikutlo
George o ne a na le dingwaga di le supa fa mmaagwe a tlhokafala. O ne a tlhobaela fa a tshwanetse go ya go robala bosigo, a sa itse gore a o tla kgona go tsoga letsatsi le le latelang. Kwa morago o ne a bala ka se Jesu a neng a se bua ka loso le tsogo: “Nako e etla e mo go yone botlhe ba ba mo mabitleng a kgakologelo ba tla utlwang lentswe la ga [Jesu] mme ba tswe.” Gape o ne a amiwa pelo ke mafoko a ga Jesu a a reng: “Ke nna tsogo le botshelo. Yo o supang tumelo mo go nna, le mororo aa swa, o tla tshela.” (Johane 5:28, 29; 11:25) Dintlha tseno di ne di utlwala, di na le mabaka a a nonofileng e bile di gomotsa. George a re: “Boammaaruri jono ga bo fitlhelele tlhaloganyo fela mme gape le pelo.”
Daniel yo o umakilweng pelenyana, le ene o ne a na le dilo tse di mmoifisang. Mmaagwe o ne a sa kgone go mo godisa ka boene, ka jalo o ne a nna mo magaeng a mantsi a o neng a godisiwa ke beng ba one. Ka metlha o ne a ikutlwa e le motswakwa mme a eletsa go nna a sireletsegile mo lelapeng le le nang le lorato. Kgabagare, o ne a bona se a neng a se batla fa a ntse a ithuta Baebele. Daniel o ne a ikamanya le phuthego ya Bokeresete ya Basupi ba ga Jehofa mme a nna karolo ya lelapa la semoya, koo o neng a ikutlwa a amogelesegile e bile a ratiwa ke ba bangwe. Eleruri, Baebele e mosola e bile e a kgotsofatsa mo maikutlong.
Gakologelwa, Jehofa o bona se se leng mo dipelong tsa rona mme o itse se re se tlhokang. Modimo “o lekanya dipelo bokete,” mme o naya “motho mongwe le mongwe ka fa mekgweng ya gagwe.”—Diane 21:2; Jeremia 17:10.
Kgakololo e e Mosola ka Botshelo Jwa Lelapa
Baebele e naya kgakololo e e mosola ya gore batho ba ka dirisana jang le ba bangwe. George a re: “Go farologana ka botho le go sa utlwane ke dingwe tsa dilo tse di ngomolang pelo thata mo botshelong.” O dirisana jang le tsone? “Fa ke lemoga gore mongwe o na le sengwe kgatlhanong le nna, ke dirisa kgakololo e e tlhamaletseng e e mo go Mathaio 5:23, 24 e e reng: ‘Agisanya le morwarraago.’ Kgang fela ya gore ke kgona go bua ka selo se se neng se re lotlhanya e dira gore go nne le matswela. Ke kgona go utlwa kagiso ya Modimo e Baebele e buang ka yone. E a dira. E mosola tota.”—Bafilipi 4:6, 7.
Fa monna le mosadi ba sa dumalane ka sengwe, bobedi jwa bone ba tshwanetse go “nna bofefo kaga go utlwa, bonya kaga go bua, bonya kaga go shakgala.” (Jakobe 1:19) Kgakololo e e ntseng jalo e tokafatsa puisano. George o oketsa ka gore: “Fa ke dirisa kgakololo e e reng ke tshwanetse go rata le go tshwara mosadi wa me fela jaaka ke itshwara, ke bona matswela ka bonako. Go nna motlhofo gore a ntlotle.” (Baefeso 5:28-33) Ee, Baebele e re ruta tsela ya go lemoga le go dirisana le go sa itekanelang ga rona le gore re ka atlega jang mo go dirisaneng le ba bangwe.
Kgakololo e e Nnelang Ruri
Kgosi Solomone yo o botlhale o ne a re: “O ikanye Jehofa ka pelo yotlhe ya gago, o se ka wa ikaega tlhaloganyo ya gago fela. Mo ditseleng tsotlhe tsa gago o ipolele ene, mme o tlaa siamisa ditselana tsa gago.” (Diane 3:5, 6) A bo mafoko ano a sa raraana jang ne le fa gone a le boteng!
Baebele e na le tlhotlheletso e e molemo. E thusa batho ba ba ratang Modimo go dumalanya matshelo a bone le thato ya gagwe le go bona boitumelo ka ntlha ya go “sepela mo molaong wa ga Jehofa.” (Pesalema 119:1) Baebele e na le kaelo le kgakololo tse re di tlhokang le fa re ka tswa re le mo maemong afe. (Isaia 48:17, 18) E bale letsatsi le letsatsi, tlhatlhanya ka se o se balang, mme o se dirise. E tla ritibatsa mogopolo wa gago le go o tsepamisa mo dilong tse di itshekileng le tse di itekanetseng. (Bafilipi 4:8, 9) O tla ithuta e seng fela tsela ya go tshela o bo o itumelela botshelo mme gape le gore o ka rata jang Modiri wa botshelo.
Ka go latela tsela e e ntseng jalo, Baebele e tla go tswela mosola—fela jaaka e dirile ka dimilione tse dingwe tsa batho—e se fela ka gonne e le buka e e molemo. Eleruri e tla itshupa e le buka ya botshelo!
[Setshwantsho mo go tsebe 6]
Baebele e ka nonotsha go ititaya sehuba ga gago go fenya mekgwa e e sa siamang
[Setshwantsho mo go tsebe 7]
Baebele e go ruta ka fa o ka atamelanang le Modimo ka gone


text:
Sedirisiwa Se se Ka Thusang Basha go Gopola Mmopi wa Bone
Sedirisiwa Se se Ka Thusang Basha go Gopola Mmopi wa Bone
MONNA yo o botlhale e bong Solomone o ne a kwala jaana dingwaga di ka nna 3 000 tse di fetileng: “Gopola Mmopi wa gago o sa le mošwa.” (Mor. 12:1, Baebele ya Tswana Central) Jaanong basha ba Bakeresete ba na le sedirisiwa se sengwe se se ka ba thusang go dira jalo. Buka ya Dipotso Tse Basha ba di Botsang—Dikarabo Tse di Nang le Tharabololo, Bolumo 2, e ne ya gololwa kwa kopanong ya kgaolo ya Basupi ba ga Jehofa ya setlhogo se se reng “Go Kaelwa ke Moya wa Modimo,” e e neng e tshwerwe mo lefatsheng lotlhe go simolola ka May 2008 go ya go January 2009.
Mo teng ga khabara e e kwa tshimologong ya buka eno go na le lekwalo le Setlhopha se se Laolang se le kwaletseng basha. Karolo nngwe ya lone ya re: “Re rapela ka tlhoafalo gore tshedimosetso e e mo bukeng eno e go thuse go fenya dikgatelelo le dithaelo tse basha gompieno ba lebanang le tsone le gore e go thuse go dira ditshwetso tse di dumalanang le thato ya Modimo.”
Batsadi ba dira sentle go godisetsa bana ba bone “mo kotlhaong le mo taolong ya mogopolo ya ga Jehofa.” (Baef. 6:4) Le fa go ntse jalo, fa bana ba bantsi ba tshwara dingwaga tsa bosha, ga ba itshepe mme ba tlhoka go kaelwa. Fa e le gore o motsadi wa ngwana yo o mo dingwageng tsa bosha, o ka thusa ngwana wa gago jang gore a solegelwe molemo ke kgatiso eno? Dikakantsho dingwe ke tseno.
▪ Nna le khopi ya gago ya buka eno mme o e itse sentle. Seo se tlhoka gore o dire se se fetang go e bala fela. Gape leka go ela tlhoko kafa dilo di tlhalositsweng ka teng mo bukeng eno. Buka eno ga e leke fela go bolelela basha gore se se siameng le se se phoso ke sefe, mme e leka go thapisa “bokgoni jwa bone jwa go lemoga.” (Baheb. 5:14) Gape e naya dikakantsho tse di mosola tsa gore ba ka dira jang go emela se se siameng. Ka sekai, Kgaolo 15 (“Nka Dirang go Fenya Kgatelelo ya Balekane?”) ga e bolelele basha fela gore ba gane go dira dilo dingwe. E tlhalosa kafa ba ka dirisang melaometheo ya Baebele ka teng go rarabolola mathata le kafa ba ka arabang ka teng mo maemong a ba kopanang le one mo botshelong gore ba itse kafa ba ka ‘nayang mongwe le mongwe karabo ka gone.’—Bakol. 4:6.
▪ Dirisa dikarolo tsa buka eno tse di dirang gore mmadi a ntshe maikutlo a gagwe. Le fa dikarolo tseno di diretswe basha, ke eng o sa kwale mo go tshwanetseng teng mo bukeng ya gago? * Ka sekai, fa o sekaseka dipotso tse pedi tse di dirang gore motho a ntshe maikutlo tse di mo tsebe 16 tse di malebana le go intsha le batho ba bong bo sele, leka go gopola kafa o neng o ikutlwa ka teng fa o ne o le mo dingwageng tse ngwana wa gago a leng mo go tsone. Gongwe o ka rata go kwala dikarabo tsa gago mo go sa kwalwang sepe gone fela jaaka o ne o ka araba dipotso tseo ka nako eo. Mme morago ga moo o ka ipotsa jaana: ‘Tsela e ke neng ke leba kgang eno ka yone e fetogile jang fa dingwaga di ntse di tsamaya? Ke ithutileng go tloga ke sa le mosha go fitlha jaanong, mme nka se ruta ngwanake jang ka tsela e e ka mo solegelang molemo?’
▪ O se ka wa bala se ngwana wa gago a se kwadileng mo bukeng ya gagwe. Dikarolo tsa buka eno tse di dirang gore mmadi a ntshe maikutlo a gagwe di diretswe gore ngwana wa gago a kwale kgotsa a akanye ka kgang e e rileng. Mokgele wa gago ke go bona se se mo pelong ya gagwe, e seng se se mo bukeng ya gagwe. Buka eno e akantsha jaana mo tsebe 3 ya setlhogo se se reng “Molaetsa o o Kwaletsweng Batsadi”: “Gore ngwana wa gago a gololesege go kwala a sa fitlhe sepe, o se ka wa bala buka ya gagwe. Gongwe moragonyana a ka nna a bua le wena ka se a se kwadileng.”
E ka Thusa mo Thutong ya Baebele ya Lelapa
Buka ya Basha ba Botsa Jaana, Bolumo 2, ke sedirisiwa se se molemo tota se se ka thusang mo Kobamelong ya lona ya Lelapa. E re ka buka eno e se na dipotso tse di tsamaisanang le serapa sengwe le sengwe, o ka e dirisa jang? Ke eng o sa rulaganye tsela ya go ithuta o dirisa mokgwa o o ka solegelang bana ba gago molemo?
Ka sekai, malapa mangwe a ka nna a itumelela go nna le nako ya go ikatisa fa ba sekaseka “Thulaganyo ya go Fenya Kgatelelo ya Balekane” e e mo go tsebe 132 le 133. Potso ya ntlha moo e ka thusa morwao kgotsa morwadio go lemoga kgang e a fitlhelang go le thata go lebana le yone. Potso ya bobedi e bontsha seemo se mo go sone go ka nnang ga nna le kgatelelo eo ya balekane. Morago ga go sekaseka ditlamorago tse di ka nnang teng fa motho a ineela kgotsa a sa ineele mo kgatelelong ya balekane, ngwana wa gago o kopiwa gore a baakanyetse dikarabo tse a ka di nayang go dumalana le bone, go faposa kgatelelo, kgotsa go baya bone mo kgatelelong. Thusa morwao kgotsa morwadio go itlhamela le go baakanyetsa dikarabo tse ene a tla utlwang a phuthologile go di naya e bile a tla kgonang go di dirisa a tlhomamisegile gape a tlhatswegile pelo.—Pes. 119:46.
E Rotloetsa Puisano
Buka ya Basha ba Botsa Jaana, Bolumo 2, e kgothaletsa basha go tlotla le batsadi ba bone. Ka sekai, lebokose la setlhogo se se reng “Nka Bua Jang le Rre Kgotsa le Mmè ka Tlhakanelodikobo?” (tsebe 63-64) le la setlhogo se se reng “Bua le Batsadi ba Gago!” (tsebe 189) a na le dikakantsho tse di mosola tsa kafa o ka simololang ka teng go bua ka dikgang tse di masisi. Mosetsana mongwe wa dingwaga tse 13 o ne a kwala jaana: “Buka eno e ne ya dira gore ke nne pelokgale go bua le batsadi ba me ka dilo tse ke neng ke akanya ka tsone—tota le dilo tse ke neng ke di dirile.”
Buka eno e rotloetsa gore batho ba buisane le ka ditsela tse dingwe gape. Kwa bokhutlong jwa kgaolo nngwe le nngwe go na le lebokose la setlhogo se se reng “O Akanyang?” Ga se poeletso fela, mme gape lebokose leo le ka dirisiwa go tshwara motlotlo wa lelapa. Gape go na le lebokose la setlhogo se se reng “Se ke Se Ikaeletseng!” go ela kwa bokhutlong jwa kgaolo nngwe le nngwe. Lebokose leno le naya basha sebaka sa go kwala ditsela tsa kafa ba ka dirisang se ba se ithutileng mo kgaolong eo ka teng. Karolo nngwe le nngwe ya bofelo e e mo lebokoseng la “Se ke Se Ikaeletseng!” ya re: “Se nka ratang go se botsa batsadi ba me ka kgang eno, ke gore . . . ” Seno se ka thusa basha go batla kgakololo e e tlhwatlhwakgolo mo batsading ba bone.
Fitlhelela Pelo!
E re ka o le motsadi, mokgele wa gago ke go fitlhelela pelo ya ngwana wa gago. Buka ya Basha ba Botsa Jaana, Bolumo 2, e ka go thusa go dira jalo. Akanya kafa rre mongwe a kgonneng ka teng go dirisa buka eno go rotloetsa morwadie gore a tlotle le ene a mo tshololela mafatlha.
“Nna le Rebekah re na le mafelo a mantle a re ratang go ya kwa go one, re tsamaya ka dinao, ka baesekele kgotsa ka koloi. Go iphokisa phefo jalo go dira gore Rebekah a kgone go tlotla le nna a phuthologile.
“Karolo ya ntlha e re neng ra e sekaseka mo bukeng eno ke lekwalo le le tswang kwa Setlhopheng se se Laolang le ‘Molaetsa o o Kwaletsweng Batsadi.’ Ke ne ke batla gore morwadiake a itse gore a ka kwala sengwe le sengwe fela se a se batlang mo bukeng ya gagwe, jaaka go bontshitswe mo go tsebe 3. Ke ne nka se lebe gore o kwadile eng.
“Ke ne ka letla Rebekah go tlhopha dikgaolo tse a ka ratang re tlotla ka tsone ka tatelano e a batlang re di tlotla ka yone. Nngwe ya dikgaolo tsa ntlha tse a neng a di tlhopha ke e e reng ‘A ke Tshwanetse go Tshameka Metshameko ya Ileketeroniki?’ Ke ne ke sa lebelela gore a ka tlhopha kgaolo eo! Le fa go ntse jalo, o ne a na le lebaka. Bangwe ba ditsala tsa gagwe ba ne ba tshameka motshameko o o tshosang tota. Ke ne ke sa itse gore motshameko ono o na le thubakanyo e e tsitsibanyang mmele jaana le puo ya matlhapa! Mme ke ne ka utlwa seo sotlhe fa re tlotla ka setlhogo se se reng “Se ke Se Ikaeletseng!” se se mo go tsebe 251. Gape lebokose leno le thusitse Rebekah go ipaakanyetsa go araba ope fela yo o ka lekang go mo gatelela go tshameka motshameko oo.
“Gone jaanong Rebekah ga a okaoke go mpolelela se a se kwadileng mo bukeng ya gagwe. Fa re ithuta re fetsa nako e ntsi re tlotla. Re refosana go bala, mme go tswa foo o batla go tlotla ka sengwe le sengwe, go akaretsa le ditshwantsho le mabokoso. Seno se nnaya sebaka sa go mo tlotlela gore go ne go ntse jang fa ke ne ke lekana le ene, mme a bo a mpolelela gore dilo di ntse jang gompieno. O batla go ntlotlela sengwe le sengwe!”
Fa e le gore o motsadi, ga go na pelaelo gore o ne o itumetse tota fa buka eno e gololwa. Jaanong o na le sebaka sa go e dirisa sentle. Setlhopha se se Laolang se solofela gore buka ya Dipotso Tse Basha ba di Botsang—Dikarabo Tse di Nang le Tharabololo, Bolumo 2, e tla solegela lelapa la gago molemo. E kete e ka thusa botlhe—segolobogolo basha ba rona ba ba rategang—gore ba ‘nne ba tsamaye ka moya o o boitshepo.’—Bagal. 5:16.
[Ntlha e e kwa tlase]
^ ser. 6 Dingwe tsa dikarolo tsa buka eno tse di dirang gore motho a ntshe maikutlo a gagwe di ka solegela batho ba dingwaga tsotlhe molemo. Ka sekai, lebokose la setlhogo se se reng “Laola Kgalefo ya Gago” (tsebe 221) le ka go thusa fela jaaka le ka thusa morwao kgotsa morwadio. Go ka nna fela jalo le ka “Thulaganyo ya go Fenya Kgatelelo ya Balekane” (tsebe 132-133), “Thulaganyo ya Madi a ke Tla a Dirisang Kgwedi le Kgwedi” (tsebe 163), le “Mekgele ya Me” (tsebe 314).
[Lebokoso mo go tsebe 30]
Se Basha Bangwe ba se Buang
“Eno ke nngwe ya dibuka tse o tshwanetseng go nna fa fatshe o e bala o tshwere pensele e bile o tlhatlhanya. Lebaka la go bo e na le fa motho a ka kwalang maikutlo a gagwe gone le dira gore a kgone go itlhatlhoba ka boikaelelo jwa go ipetlela tsela e e molemolemo ya botshelo.”—Nicola
“Batho ba le bantsi ba leka go ntlhotlheletsa gore ke intshe le batho ba bong bo sele, tota le batho ba ba nthatelang dilo tse di molemo. Karolo ya ntlha ya buka eno e ne ya ntlhomamisetsa gore le fa batho ba ka reng, ga ke ise ke siamele go intsha.”—Katrina
“Lebokose la setlhogo se se reng ‘A o Akanyetsa go Kolobediwa?’ le nthusitse gore ke tseye kolobetso ya me e le masisi go feta pele. Le ile la ntlhotlheletsa go sekaseka gape tsela e ke ithutang ka yone le e ke rapelang ka yone.”—Ashley
“Le fa batsadi ba me ba Bakeresete ba ile ba nthuta ke sa le monnye, buka eno e dirile gore ke kgone go akanya ka dikgato tse ke tshwanetseng go di tsaya mo botshelong. Gape e nthusitse gore ke kgone go bulela batsadi ba me mafatlha go feta pele.”—Zamira
[Setshwantsho mo go tsebe 31]
Batsadi, balang buka eno gore lo e itse sentle
[Setshwantsho mo go tsebe 32]
Ipeele mokgele wa go fitlhelela pelo ya ngwana wa gago


text:
Tlhopha Ditsala Tsa Gago ka Botlhale
Tsela 4
Tlhopha Ditsala Tsa Gago ka Botlhale
BAEBELE E RUTA ENG? “Yo o tsamayang le batho ba ba botlhale o tla nna botlhale.”—Diane 13:20.
RE KA LEBANA LE KGWETLHO EFE? Ditsala tsa rona di ka re thusa gore re ritibale kgotsa tsa dira gore re se ka ra ritibala. Tsela e ba ikutlwang ka yone le metlotlo ya bone e tla ama tsela e re lebang botshelo ka yone.—1 Bakorintha 15:33.
Ka sekai, akanya ka pego e e mo Baebeleng ya banna ba le 12 ba ba neng ba ile go tlhola motse wa Kanana. Bontsi jwa bone ba ne “ba nna ba tlisa pego e e bosula mo go bomorwa Iseraele ya lefatshe le ba neng ba le tlhodile.” Le fa go ntse jalo, banna ba le babedi mo go bone ba ne ba bua Kanana molemo, ba re ke “lefatshe le le molemo thatathata.” Mme boikutlo jo bo sa siamang jwa ditlhola tse di lesome bo ne jwa anama mo bathong. Pego eo ya re ‘phuthego yotlhe e ne ya tsholetsa lentswe la yone mme bomorwa Iseraele botlhe ba simolola go ngongorega.’—Dipalo 13:30–14:9.
Le gompieno batho ba le bantsi ke “bangongoregi, bagaladi kaga seemo sa bone sa botshelo.” (Jude 16) Go thata go nna o ritibetse fa o na le ditsala tse di sa kgotsofaleng.
O KA DIRANG? Akanya ka dilo tse lo tlotlang ka tsone le ditsala tsa gago. A gantsi ditsala tsa gago di ikgantsha ka dilo tse di nang le tsone kgotsa di nnela go ngongorega ka se di se nang sone? Mme wena o tsala e e ntseng jang? A o dira gore ditsala tsa gago di go tswele pelo, kgotsa o ba kgothaletsa go kgotsofalela se ba nang le sone?
Akanya ka sekai se se tlhomilweng ke Dafide yo o neng a tla nna kgosi, le Jonathane, morwa Kgosi Saulo. Dafide o ne a ntse a nna kwa nageng e le motshabi. Kgosi Saulo o ne a batla go bolaya Dafide e re ka a ne a akanya gore o tla mo tseela maemo. Le fa go ne go ka lebelelwa gore Jonathane e nne ene kgosi morago ga ga Saulo, e ne e le nngwe ya ditsala tse dikgolo tsa ga Dafide. Jonathane o ne a lemoga gore Modimo o ne a tlhomile Dafide gore e nne kgosi morago ga ga Saulo mme o ne a kgotsofalela go ema tsala ya gagwe nokeng.—1 Samuele 19:1, 2; 20:30-33; 23:14-18.
O tlhoka ditsala tse di ntseng jalo, tse di lekang ka natla go nna di ritibetse e bile di go eleletsa se se molemo. (Diane 17:17) Mme gore o nne le ditsala tse di ntseng jalo le wena o tshwanetse go nna le dinonofo tseo.—Bafilipi 2:3, 4.
[Setshwantsho mo go tsebe 7]
A ditsala tsa gago di go thusa gore o ritibale kgotsa di dira gore o se ka wa ritibala?


text:
App ya JW Language
JW Language ke app ya semolao e e dirilweng ke Basupi ba ga Jehofa go thusa batho ba ba batlang go ithuta puo e nngwe gore ba kgone go e bua fa ba rera le fa ba le kwa dipokanong tsa Bokeresete.
Dikarolo Tsa JW Language
Ithute go dirisa didirisiwa tsa rona ka botlalo.
Dipotso Tse Gantsi di Bodiwang ka JW Language (Android)
Bona dikarabo tsa dipotso tse gantsi di bodiwang.
Dipotso Tse Gantsi di Bodiwang ka JW Language (iOS)
Bona dikarabo tsa dipotso tse gantsi di bodiwang.
Dipotso Tse Gantsi di Bodiwang ka JW Language (Windows)
Bona dikarabo tsa dipotso tse gantsi di bodiwang.
App ya JW Language
Ithute go dirisa mafoko a a dirisiwang thata ke Basupi ba ga Jehofa fa ba rera le fa ba le kwa dipokanong.


text:
BASHA BA BOTSA JAANA
Nka Lebana Jang le go Tlhobaela?
Ke eng se se go tlhobaetsang?
A diele tse di latelang di tlhalosa ka fa o tleng o ikutlwe ka teng?
“Ke nna ke ipotsa gore: ‘Ke tla dirang fa . . . ?’ ‘Ke tla dirang fa re ka tlhagelwa ke kotsi ka koloi?’ ‘Ke tla dirang fa re ka wa ka sefofane?’ Ke tshwenyega ka dilo tse motho yo o botlhale a ka se tshwenyegeng ka tsone.”—Charles.
“Ke nna ke tlhobaela ka dinako tsotlhe, jaaka e kete ke peba e e dikologang mo leotwaneng e sa ye gope. Ke ntsha ga tshwene fa ke bereka mme ga ke bone se ke se berekelang!”—Anna.
“Fa batho ba nthaya ba re ke lesego go bo ke sa ntse ke tsena sekolo, ke bua jaana mo pelong, ‘Fa ba ka bo ba itse gore sekolo se lapisa jang!’”—Daniel.
“Ke nna fela ke gateletswe. Ke nna ke tshwenyegile ke se se tla diregang kgotsa ka se ke tshwanetseng go se dira.”—Laura.
Boammaaruri: Re tshela mo dinakong tse Baebele e reng ke “dinako tsa mathata tse go leng boima go lebana le tsone.” (2 Timotheo 3:1) Seo se dira gore basha ba tlhobaele fela jaaka bagolo.
A go na le go tlhobaela go go siameng?
Karabo ke ee. Tota e bile, Baebele ya re batho ba tshwanetse go tlhobaela ka go itumedisa batho ba ba ba ratang.—1 Bakorintha 7:32-34; 2 Bakorintha 11:28.
Gape go tlhobaela go ka re tlhotlheletsa go dira sengwe. Ka sekai, a re re o tla bo o kwala tlhatlhobo kwa sekolong beke e e tlang. Go tlhobaela go ka dira gore o patelesege go bala mo bekeng eno, mme seo se ka go thusa gore o falole tlhatlhobo eo!
Gape go tlhobaela ka selekanyo se se rileng go ka go tlhagisa fa go na le kotsi. Serena yo o mo dingwageng tsa bolesome a re: “Motho a ka tlhobaela ka gonne a itse gore o dira sengwe se se phoso le gore o tshwanetse go dira se se siameng gore segakolodi sa gagwe se nne phepa.”—Bapisa Jakobe 5:14.
Boammaaruri: Go tlhobaela go ka go thusa, fa fela go go tlhotlheletsa go dira se se siameng.
Mme jaanong go tweng fa go tlhobaela go dira gore o akanye ka tsela e e phoso?
Sekai: Richard wa dingwaga tse 19 a re: “Ke tlhobaela thata fa ke akanya ka dilo tse di ka bakiwang ke go ngomoga pelo. Ke nna ke akanya ka kgang eo gangwe le gape go fitlha ke tlhobaela thata.”
Baebele ya re “pelo e e ritibetseng ke botshelo jwa setshedi sa senama.” (Diane 14:30) Ka fa letlhakoreng le lengwe go tlhobaela go ka dira gore motho a opiwe ke tlhogo, a tsewe ke sedidi, a segwe ke mala le gore pelo ya gagwe e iteye thata.
O tshwanetse go dirang fa go tlhobaela go sa go thuse ka sepe?
Se o ka se dirang
Ipotse gore a o tshwanetse go tlhobaela. “Go akanya ka maikarabelo a gago ga go tshwane le go tlhobaela thata. Go tlhobaela go dira gore o nne le tiro mme tiro eo e ka se go thuse ka sepe.”—Katherine.
Baebele ya re: “Ke mang wa lona yo ka go tlhobaela a ka oketsang lobaka lwa botshelo jwa gagwe ka kubita e le nngwe?”—Mathaio 6:27.
Seno se rayang? Fa go tlhobaela go sa go thuse go rarabolola mathata, go tla go okeletsa mathata kgotsa e tla nna bone bothata.
O se ka wa tlhobaela ka dilo tsa kamoso. “Akanya pele. A se o tlhobaelang ka sone se tla go solegela molemo letsatsi le le latelang, kgwedi e e tlang, ngwaga o tlang kgotsa morago ga dingwaga tse tlhano?”—Anthony.
Baebele ya re: “Jalo, lo se ka le ka motlha lwa tlhobaela kaga letsatsi le le latelang, gonne letsatsi le le latelang le tla nna le ditlhobaelo tsa lone. Letsatsi lengwe le lengwe le lekanwe ke bosula jwa lone.”—Mathaio 6:34.
Seno se rayang? Ga go thuse go tlhobaela ka dilo tsa letsatsi le le latelang—tse dingwe tsa tsone di ka se diregeng.
Ithute go amogela dilo tse o sa kgoneng go di fetola. “Dira se o ka se kgonang go ipaakanyetsa mathata a a ka tlhagang mme o amogele gore go na le maemo a o ka se kgoneng go a fetola.”—Robert.
Baebele ya re: “Ba ba bofefo ga ba fenye lobelo, . . . le fa e le ba ba nang le kitso ga ba na kamogelo; ka gonne botlhe ba diragalelwa ke motlha le tiragalo e e sa bonelwang pele.”—Moreri 9:11.
Seno se rayang? Ka dinako dingwe o ka se kgone go rarabolola mathata a gago mme o ka fetola tsela e o a lebang ka yone.
Sekaseka mathata a gago. “Ke lemogile gore ke tlhoka go tlhaloganya mathata a me sentle mme ke tlogele go itshwenya thata ka dintlha tse dinnye tsa mathata ao. Ke tshwanetse go dirisa maatla ame mo dilong tse di botlhokwa thata.”—Alexis.
Baebele ya re: ‘Tlhomamisa dilo tse di botlhokwa thata.’—Bafilipi 1:10.
Seno se rayang? Batho ba ba tlhaloganyang mathata a bone sentle ga se gantsi ba fekeediwang ke go tlhobaela.
Bulela mongwe mafatlha. “Fa ke ne ke le dingwaga di le 11, ke ne ke tlhola ke ya lapeng ke tswa sekolong ke tlhobaela ka letsatsi le le latelang. Mama le papa ba ne ba ntheetsa fa ke ba bulela mafatlha. Ke ne ke itumelela go bua le bone. Ke ne ke ba tshepa e bile ke kgona go bua le bone ke phuthologile. Seo se ne se nthusa go lebana le letsatsi le le latelang.”—Marilyn.
Baebele ya re: “Go tshwenyega ka tlhobaelo mo pelong ya motho ke gone go tla e obang, mme lefoko le le molemo le a e ipedisa.”—Diane 12:25.
Seno se rayang? Motsadi kgotsa tsala e ka go naya dikakantsho tsa gore o ka fokotsa go tlhobaela jang.
Rapela. “Go rapelela kwa godimo e bile ke kgona go utlwa lentswe la me go a nthusa. Go nthusa gore ke kgone go bua ka se se ntlhobaetsang go na le go akanya thata ka sone. Gape go nthusa go lemoga gore Jehofa o mogolo go feta selo se ke tlhobaelang ka sone.”—Laura.
Baebele ya re: ‘Latlhelang tlhobaelo yotlhe ya lona mo [Modimong], ka gonne o a lo kgathalela.’—1 Petere 5:7.
Seno se rayang? Thapelo ga se tsela ya go itharabololela mathata a rona. Ke go nna le puisano le Jehofa Modimo yo o re solofetsang jaana: “O se ka wa leba kwa le kwa, gonne ke Modimo wa gago. Ke tla go thatafatsa. Ke tla go thusa tota.”—Isaia 41:10.